6 Perkara Yang Wajib Dipatuhi Semua Bekas Presiden USA

Bergelar 'individu paling berkuasa di dunia' merupakan propaganda yang sering digembar-gemburkan merujuk individu bergelar Presiden Amerika Syarikat atau POTUS.

POTUS didakwa mempunyai kuasa membuat keputusan yang mampu menggegarkan dunia dari aspek ekonomi dan sosial, menggerunkan pihak lawan serta dihormati rakan sekutu. Walau bagaimanapun tidak ramai antara kita menyedari kelemahan seorang POTUS selepas hilang kuasa.

Mereka terpaksa menjalani hidup mereka dengan berhadapan banyak kekangan yang biasanya tidak dirasai kita. Berikut adalah enam peraturan yang perlu dituruti mereka selepas melepaskan jawatan yang kononnya 'manusia paling berkuasa dunia.'

Anda nak beli telefon pintar terbaru yang baru saja dilancarkan? Kita bebas ke kedai, membeli mana-mana telefon yang kita mahukan.

Tetapi bagi bekas individu paling berkuasa dunia, semua alat elektronik yang membolehkan telekomunikasi berlaku, baik telefon, komputer dan sebagainya - haruslah dibeli dengan makluman dan permohonan kebenaran pasukan keselamatan kerajaan terlebih dahulu.

Tujuannya jelas untuk memastikan komunikasi yang berlangsung di antara seorang bekas presiden dan mana-mana individu tidak dapat dipintas pihak-pihak tertentu. Pihak berkuasa Amerika Syarikat juga bimbang ada bekas POTUS yang berjaya dibeli kuasa dunia lain, bertindak membocorkan semua informasi yang diketahuinya.

Agak melucukan juga individu paling berkuasa di dunia hanya boleh membeli telefon pintar selepas dibenarkan.

Kebimbangan berlakunya serangan seperti kes serangan surat berisi bahan anthraks, memerlukan semua surat yang diterima oleh bekas POTUS perlu melalui proses tapisan yang dilakukan agensi penyiasatan mereka.

Surat-surat yang diterima bekas POTUS akan dibuka, dibaca dan disemak bagi memastikan tiada bahan-bahan bahaya terkandung di dalamnya.

Isi kandungan surat bekas POTUS juga akan disaring bagi memastikan tidak ada komunikasi berlaku di antara bekas POTUS dan pihak luar yang mampu menjejaskan integriti keselamatan kerajaan mereka.

Jika anda sering mengikuti berita berkenaan Amerika Syarikat, pasti anda pernah mendengar tentang Presidential Library atau Perpustakaan Presiden.

Semua bekas POTUS adalah diwajibkan untuk membuka sebuah Presidential Library atas nama mereka, yang akan bertindak sebagai arkib peribadi merekodkan semua ucapan, dokumen dan komunikasi rasmi mereka semasa bertugas sebagai Presiden untuk rujukan awam.

Tradisi ini dimulakan Presiden Franklin Roosevelt pada tahun 1938 selepas beliau meletakkan jawatan, yang akhirnya menjadi satu kewajipan perlu dituruti semua bekas POTUS.

Kesemua Perpustakan ini diuruskan oleh agensi National Archives and Records Administration.

Semua bekas POTUS dan ahli keluarga mereka tertakluk kepada perlindungan agensi Secret Service 24 jam sehari.

Peraturan ini turut merangkumi isteri kepada bekas POTUS yang telah meninggal dunia, selagi mana wanita itu tidak berkahwin semula. Anak-anak kepada bekas POTUS juga akan dilindungi tetapi perlindungan ke atas mereka hanya terhad sehingga mereka berusia 16 tahun.

Walau bagaimanapun, seorang bekas POTUS berhak untuk menolak perlindungan yang diberikan sekiranya dia mahu.Menurut bekas POTUS yang dikawal, anda bayangkan privasi hidup anda diganggu setiap masa oleh 3 ke 4 orang pegawai keselamatan khas yang seakan-akan sama-sama menumpang kediaman anda. Begitulah rasanya sekuriti yang mereka amalkan.

Bekas Presiden Harry Truman selepas melepaskan jawatan mengalami kesesakan kewangan, hanya bergantung dengan pencen pesara tentera sekitar tahun 1954.

Ini kerana ketika era beliau dasar pembayaran pencen belum diperkenalkan kepada bekas POTUS.

Walaupun berdepan masalah kewangan, Truman memilih untuk mendiamkan diri sehinggalah berita tentang situasi beliau akhirnya sampai ke pengetahuan Kongres Amerika Syarikat. Mereka meluluskan Akta Bekas Presiden 1958 yang membenarkan pembayaran skim pencen kepada semua bekas Presiden sebanyak $25,000 setahun.

Tujuannya adalah untuk memastikan tidak ada bekas POTUS berhadapan dengan kesukaran hidup, selain menjaga maruah seorang bekas presiden agar tidak kelihatan lemah di kalangan masyarakat dunia.

Truman pada mulanya enggan menerima bantuan tersebut tetapi akhirnya bersetuju dengan tawaran yang diberikan.

Sekiranya anda seorang yang gemar memandu, pasti anda tidak mahu menjadi Presiden Amerika Syarikat.

Ini kerana semua bekas POTUS tidak lagi dibenarkan memandu sendiri atas jalan raya yang dibuka kepada awam. Bagaimanapun - bekas POTUS masih dibenarkan memandu di laluan-laluan hakmilik persendirian.

Biasanya bekas POTUS yang merindui pengalaman memandu akan melepaskan gian mereka memandu di sekeliling kawasan kediaman sendiri atau paling nikmat, waktu memandu bugi golf di lapangan golf bersaiz luas.

Untunglah kepada bekas POTUS yang memiliki kawasan ladang luas kerana sekurang-kurangnya masih boleh memandu dalam jarak yang panjang.


Budaya Okozukai - Suami Terima Elaun Dari Isteri Hasil Gaji Suami

Di Jepun, telah menjadi suatu kebiasaan bagi wanita yang sudah berkahwin dan menjadi suri rumah sepenuh masa. Ia berlaku dalam kebanyakan keluarga di sana terutamanya di kalangan kelas pertengahan.

Sebagai suri rumah, seorang isteri itu akan menggalas tanggungjawab untuk menguruskan semua perkara berkaitan rumah dan anak-anak. Para suami pula diberi tanggungjawab sepenuhnya untuk mencari nafkah atau wang belanja.

Stereotaip lama ini masih berlaku di Jepun di mana lelaki menghabiskan waktu yang panjang untuk bekerja dan jarang terlibat dalam urusan rumah serta anak-anak. Pada waktu malam pula, mereka biasanya akan menghabiskan masa untuk keluar bersosial dengan rakan sekerja atau pelanggan.

Setiap bulan, para suami ini akan menerima bayaran gaji daripada syarikat atau majikan mereka. Di Malaysia, kita mungkin sudah terbiasa dengan budaya suami memberikan sebahagian wang gaji kepada isteri untuk membeli barang keperluan dapur serta bayaran nafkah.

Namun, situasi itu agak berbeza di Jepun di mana kebanyakan suami yang bekerja ini akan memberikan keseluruhan gaji mereka kepada isteri.

Sejak dahulu lagi, suri rumah Jepun diberikan kuasa mengawal kewangan keluarga dan hampir kesemua perbelanjaan untuk seisi rumah. Mereka juga bertanggungjawab memastikan segala keperluan sentiasa mencukupi dan mempunyai wang simpanan apabila keadaan memerlukan.

Bagi para suami yang sibuk bekerja pula, mereka akan diberikan "wang saku" atau elaun daripada isterinya hasil daripada gaji mereka sendiri. Budaya inilah yang dikenali sebagai "Okozukai" yang bermaksud wang saku.

Walaupun jika isterinya bekerja, kebanyakan suami masih mengamalkan budaya ini dan memberikan sepenuhnya gaji mereka untuk diuruskan pasangan.

Undang-undang di Jepun tidak membenarkan seseorang itu untuk membuka akaun bersama (joint accounts). Ini bermakna, isteri menguruskan wang gaji yang diberi suaminya 100 peratus.

Apabila seorang lelaki berkahwin baru berkawan dengan seorang lagi lelaki lain yang sudah berkahwin, soalan yang biasa ditanyakan adalah berapakah okozukai yang mereka terima.

Malah, media Jepun juga sering menyediakan laporan purata wang saku yang diterima suami setiap bulan daripada isteri mereka.

Suami yang menerima wang saku daripada isteri dipanggil sebagai okozukai sei dan mereka mudah untuk dikenal pasti. Mereka sering membawa bekalan dari rumah seperti bento.

Mereka jarang membazirkan wang saku untuk membeli makanan apatah lagi membeli sebotol bir ketika waktu rehat tengah hari. Jika berbelanja sekalipun, mereka akan membeli makanan yang murah dan mengenyangkan tetapi kurang menyihatkan seperti makanan segera.

Mereka biasanya menghabiskan wang saku dengan membeli minuman tenaga ketika bekerja atau minum di bar bersama rakan pada waktu malam.

Secara puratanya, seorang lelaki dengan gaji sekitar 10 juta yen setahun (RM 381,000) mungkin mendapat wang saku sekitar 35,000 hingga 40,000 yen sebulan (RM 1,335 - 1,527). Jumlah itu sebenarnya sangat sedikit terutamanya di bandar Tokyo yang mahal.

Wang saku ini bukan sahaja diperuntukkan ketika bekerja sahaja tetapi untuk hampir semua keperluan lain suami. Ia termasuklah rokok, bil telefon, wang gunting rambut dan sebagainya.

Bagi para isteri yang menguruskan wang pula, mereka juga akan menerima elaun daripada gaji suami. Elaun ini akan digunakan untuk keluar bersama rakan atau membeli-belah. Biasanya, isteri menerima elaun separuh daripada elaun suami mereka.

Isteri yang tidak mempunyai anak akan menerima lebih banyak elaun berbanding isteri yang mempunyai anak. Dengan cara ini, keluarga di Jepun mampu menyimpan puluhan hingga ratusan ribu ringgit setahun.

Malah, sebahagian isteri tidak mengambil elaun ini. Satu tinjauan mendapati hampir separuh suri rumah di Jepun mempunyai "simpanan rahsia" yang dikenali sebagai "hesokuri".

Wang rahsia ini tidak diketahui oleh para suami. Ia bukanlah perkara yang baru dan bukan juga untuk kepentingan diri sendiri. Terdapat kisah popular tentang seorang wanita bernama Chiyo pada kurun ke-16

Chiyo merupakan isteri seorang samurai bernama Kazutoyo Yamanouchi. Wanita itu menyimpan hesokuri untuk membeli seekor kuda hebat yang membantu suaminya memenangi peperangan dan disanjungi.

Malah, banyak lagi kisah yang menceritakan besarnya jasa seorang isteri dalam budaya Jepun. Maka, tidak hairanlah budaya okozukai ini terus diamalkan walaupun sering dipandang Barat sebagai queen control.


Ini Sebab Mengapa Madu Manuka Tersangat Mahal

Umum tahu bahawa madu adalah antara makanan paling berkhasiat di dunia dan juga merupakan antara salah satu makanan yang digemari Nabi Muhammad S.A.W.

Ia mempunyai pelbagai khasiat termasuklah sumber antioksidan yang baik, melegakan sakit tekak dan membantu masalah pencernaan.

Dan salah satu madu yang paling terkenal sudah tentunya madu Manuka dan harga madu asli ini boleh mencecah harga RM4,100 sekilogram, beratus kali ganda harga madu biasa.

Manuka madu terkenal sebagai dengan rasa yang lebih diperkaya dan lebih likat daripada kebanyakan madu lain.

Ia berasal dari nektar bunga Leptospermum scoparium yang juga dikenali sebagai Manuka.

Bunga ini berasal dari New Zealand dan Manuka adalah perkataan Maori, orang asli Polinesia daratan New Zealand.

Antara salah satu sebab mengapa madu Manuka dianggap sangat premium kerana ia berasal dari New Zealand.

Walaupun berasal dari New Zealand, pokok Manuka tidak begitu banyak dan biasanya tumbuh meliar di tanah pertanian di altitud tinggi dan menyukarkan akses kepada pemelihara lebah untuk melakukan pembungkusan.

Lebah-lebah menempuh perjalanan sejauh kira-kira 6 kilometer untuk mengumpulkan madu ini dan madu ini mewakili persekitaran New Zealand yang sangat unik.

Malah, tumbuhan dan madu ini tersangat jarang ditemui di mana ia hanya mewakili 1% daripada seluruh madu yang ada di dunia.

Bukan sahaja tugas untuk mengumpulkan madu madu ini sangat sukar, malah tempoh menuai yang singat juga menjadikan madu ini tersangat mahal.

Ini kerana bunga Manuka mekar dalam tempoh yang pendek iaitu sekitar 2 hingga 8 minggu sahaja dalam setahun.

Oleh kerana pokok Manuka agak "manja", keadaan cuaca dapat mempengaruhi dan membatasi masa bunga Manuka mekar yang menjadikan jumlah hasil sangat terhad untuk tahun-tahun cuaca buruk.

Dalam kata mudah, jumlah hasil madu Manuka juga bergantung kepada nasib.

Jika tidak bernasib baik, pemelihara lebah mungkin langsung tidak mendapatkan hasil untuk beberapa tahun dan ada yang terpaksa menggunakan helikopter untuk mengutip madu ini.

Walaupun tumbuhan Manuka ini juga boleh ditemui di Australia, namun New Zealand menyumbang hampir keseluruhan pengeluaran dunia dengan eksport bernilai RM 851 juta dan dijangka meningkat empat kali ganda menjadi RM 3.3 bilion menjelang tahun 2028.

Madu New Zealand dilindungi oleh standard kualiti yang melindungi sifat istimewa Manuka.

Oleh kerana harganya yang tersangat mahal, pastinya ada pihak tidak bertanggungjawab yang akan cuba untuk meniru atau menipu berkenaan dengan madu Manuka.

Jadi, kos yang sangat tinggi digunakan untuk melindunginya yang melibatkan kajian untuk memastikan ianya unik dan dari New Zealand. Malah, kerajaan New Zealand sendiri telah menetapkan standard untuk menentukan sama ada madu itu adalah madu Manuka atau tidak.

Manuka Honey dikenakan syarat ujian yang sangat ketat oleh Kerajaan New Zealand.

Ujian yang dikuatkuasakan oleh Kementerian Industri Utama Australia ini memastikan bahawa madu Manuka yang dieksport dari New Zealand telah diuji untuk memenuhi dan mengandung tahap minimum penanda kimia tertentu.

Ia juga menentukan sama ada ia adalah madu Manuka monofloral atau berbilang bunga.

Sebagai tambahan kepada keperluan ujian kerajaan tahap pertama, anggota Persatuan Madu Manuka Factor Unik (UMFHA) dikenakan syarat ujian tambahan dan penilaian untuk memenuhi standard yang lebih tinggi lagi.

Ujian ini memberi keyakinan tambahan kepada pengguna bahawa madu Manuka yang mereka beli adalah madu Manuka New Zealand asli dengan ketulenan dan kualiti tertinggi.

Ini dipaparkan pada label balang sebagai nombor dan ikon penggredan UMF seperti yang ditunjukkan dalam contoh untuk Manuka Honey UMF 10+ di bawah.

Jadi bagaimana sistem penilaian ini berfungsi dan apa sebenarnya yang dicari-cari dalam madu Manuka?

Ini adalah ujian-ujian asas yang dilakukan bagi memastikan bahawa madu Manuka mengandungi ciri-ciri antimikroba yang diharapkan pengguna. Malah, mereka bukan sahaja dapat mengesannya ciri-ciri ini tetapi juga dapat mengukur kepekatannya.

Hal ini dilakukan dengan menggunakan cahaya UV untuk mengesan panjang gelombang sebatian tertentu di mana setiap sebatian mempunyai sifat yang sedikit berbeza.

Malah, terdapat satu lagi ujian yang melibatkan sebatian Leptosperin, yang merupakan penanda kepada nektar Leptospermum scoparium.

Penanda ini adalah kaedah terbaik untuk mengenal pasti madu Manuka yang asli kerana wujud secara unik di nektar bunga Manuka.

Dengan adanya ujian ini, pihak makmal dapat mengesan madu ini sehingga ke tempat asalnya.

Faktor lain yang menyumbang kepada lonjakan harga madu Manuka adalah disebabkan oleh penggunaannya dalam produk kesihatan dan kecantikan.

Sifat antibakteria dan anti-radang madu Manuka ini dikatakan dapat menyuburkan kulit dan ia juga boleh membantu mengatasi masalah jerawat serta kecacatan pada kulit.

Oleh kerana ia sangat popular dan mahal, permintaan yang tinggi membuatkan pihak polis New Zealand menerima laporan berlakunya kecurian sarang lebah atau madu itu sendiri, malah lebah-lebah diracun.


5 Negara Dunia Paling Tinggi Jumlah Banduan Penjara

Jika difikirkan dari logik, lebih tinggi jumlah populasi sesebuah negara pasti mengakibatkan wujudnya jumlah banduan yang lebih tinggi angkanya.

Bagaimanapun terdapat banyak faktor yang menyebabkan berlakunya ketidakseimbangan dalam angka tersebut, mengakibatkan sesetengah negara mempunyai kadar individu berstatus banduan lebih tinggi berbanding negara-negara lain.

Sistem kepolisian, mahkamah dan masalah ekonomi di kalangan ahli masyarakat boleh menyumbang kepada tingginya kadar jenayah berlaku mengakibatkan lebih tinggi peluang seseorang untuk bergelar banduan.

Tahukah anda negara manakah mempunyai kadar banduan tertinggi di dunia?

Berdasarkan kepada statistik dilaporkan Institute of Crime and Justice Policy Research dengan kerjsama University of London; Amerika Syarikat merupakan negara paling tinggi kadar banduan penjara  berbanding semua negara dunia.

Situasi ini berlaku walaupun populasi penduduk di Amerika Syarikat 'hanya' sekitar 330 juta, jauh lebih kecil berbanding negara-negara besar seperti China dan India.

Bermula dengan perubahan dasar bagi mengekang kadar jenayah yang diperkenalkan dekad 1970-an, kerajaan Amerika Syarikat bertindak memanjangkan tempoh hukuman yang dikenakan ke atas pesalah kes melibatkan dadah dan homisid - menyebabkan purata waktu hukuman di negara itu berlangsung lebih panjang.

Walaupun populasi Amerika Syarikat hanya merangkumi kira-kira 4 peratus populasi dunia, jumlah banduan di negara itu merangkumi 22 peratus daripada jumlah keseluruhan tahanan penjara yang ada - meletakkan negara itu di tempat pertama pada kadar 629 banduan berbanding 100,000 populasi.

Walau demikian, angka ini sedang menurun dari tahun ke tahun selepas perubahan dasar yang melonggarkan tahap hukuman dimulakan pada tahun 2010.

Pada tahun 2008, kadar banduan di Amerika Syarikat per 100,000 populasi adalah 756 dan tahun 2019 adalah 655. Namun Amerika Syarikat kekal negara paling ramai tahanan penjara.

Berbeza dengan Amerika Syarikat, 4 lagi negara yang menuruti negara tersebut dalam perihal kadar banduan penjara adalah negara yang mempunyai jumlah populasi tidak melebihi 15 juta orang.

El Salvador hanya mempunyai penduduk seramai 6.52 juta orang tetapi kadar banduan penjara mereka sangat tinggi iaitu 564 orang untuk setiap 100,000 penduduk, meletakkan mereka di tempat kedua.

Apa yang menakutkan jika dibandingkan dengan Amerika Syarikat yang mempunyai tahap kapasiti kepenuhan penjara pada kadar 99.8%, negara kecil ini pula tidak mempunyai fasiliti penjara mencukupi untuk menampung jumlah banduan yang ada.

Kadar kapasiti penjara di El Salvador ketika artikel ini ditulis mencapai 135.7% berbanding kapasiti sebenar, mengakibatkan banduan berhimpit-himpit dalam penjara. Kakitangan penjara pula terpaksa berhadapan risiko lebih tinggi menguruskan mereka.

Masyarakat El Salvador berdepan masalah pergaduhan kongsi gelap yang meruncing, menyumbang kepada kepadatan banduan ini.

Apa yang sedikit melegakan beberapa program reformasi banduan yang telah diperkenalkan kerajaan baru negara tersebut, dilihat berjaya menguraikan kekusutuan yang timbul dan bakal meredakan masalah kapasiti banduan El Salvador.

3 negara lagi pula adalah Turkmenistan yang menduduki tangga ketiga dengan 552 daripada 100,000 orang (populasi 6.117 juta orang), Rwanda 545 daripada 100,000 orang (populasi 13.28 juta orang) dan Cuba menutup senarai ini pada kedudukan ke lima dengan kadar 510 daripada 100,000 orang dalam populasi 11.32 juta orang.

Dalam laporan terbaru yang dikeluarkan, terdapat satu negara Asia Tenggara terletak dalam kedudukan 10 teratas jumlah banduan penjara per populasi iaitu Thailand.

Dengan jumlah populasi sekitar 69.49 juta orang, Thailand mempunyai kadar banduan 445 daripada 100,000 orang penduduk, meletakkan Thailand di kedudukan kedua dalam senarai negara Asia selepas Turkmenistan dan pertama jika dibandingkan dengan semua negara Asia Tenggara lain.

Jika angka kapasiti penjara di El Salvador tampak membimbangkan, kadar kapasiti penjara di Thailand jauh jauh jauh jauh lebih menakutkan.

Thailand ketika ini perlu menampung hampir 310 ribu orang banduan, tetapi kapasiti keupayaan mereka hanya berada pada tahap maksima 110,000 orang. Ini bermakna dari segi kapasiti, penjara Thailand mencecah kapasiti lebihan had penggunaan 339% berbanding sepatutnya.

Bencana pandemik yang melanda memang memberi masalah besar kepada sistem penjara Thailand, sehinggakan Thailand merancang untuk membebaskan 50,000 orang banduan lebih awal bagi melegakan kapasiti penjara yang meruncing.

Malaysia mempunyai kadar 212 banduan penjara daripada 100,000 orang populasi, duduk pada kedudukan 63 di seluruh dunia, ke 8 dalam senarai negara Asia dan kedua dalam senarai negara Asia Tenggara.

Kalau Sukan SEA, kira kita pemenang pingat perak lah kiranya.


5 Fakta dan Salah Faham Mengenai Penyakit OCD

Gangguan Kompulsif Obsesif atau Obsessive Compulsive Disorder (OCD) diketahui umum sebagai masalah yang dialami oleh individu yang cerewat dalam segala hal dan sangat teliti atau keterlaluan dalam hal kebersihan.

Malangnya, maklumat ini tidak hampir dengan realiti apa sebenarnya itu OCD. Sebilangan besar orang mempunyai kesalahfahaman yang besar mengenai OCD dimana mereka menyangka orang yang OCD adalah seorang perfeksionis atau terlalu cerewet dalam banyak perkara remeh.

Terdapat banyak jenis OCD dan pastinya jauh lebih rumit dan sukar ditangani daripada apa yang sering dipaparkan di kaca televisyen. Di bawah ini kita akan membincangkan beberapa fakta yang kurang diketahui mengenai OCD dan membongkar beberapa salah faham mengenai OCD.

Ramai orang suka menganggap OCD sebagai penyakit yang sangat umum. Mereka yang mempunyai OCD akan terus melakukan ritual kecil secara berulang-ulang yang menunjukkan betapa "gila" dan "aneh" mereka dan akibat perbuatan tersebut mereka biasanya akan ditertawakan orang sekeliling.

Realitinya, orang yang mempunyai OCD sebenarnya merasa sangat malu dengan apa yang mereka lakukan. Walaupun ada yang menderita OCD melakukan perkara seperti ini, ramai yang sebenarnya tidak. Namun, ia sering digambarkan seperti itu kerana mudah untuk menunjukkannya di TV tetapi ramai yang menderita OCD hanya memikirkan mengenainya di kepala mereka sendiri.

Jenaka berterusan mengenai OCD mungkin lucu bagi mereka yang membuatnya tetapi bagi mereka yang menderita OCD, ini menjadikannya lebih sukar untuk mereka mendapatkan pertolongan yang mereka perlukan dan perbuatan ini juga sangat menyakitkan hati mereka.

Apabila anda menjadi bahan ejekan, terutamanya jika anda adalah orang yang menderita OCD maka anda tidak mungkin akan datang kepada orang lain untuk mendapatkan pertolongan kerana sudah terdapat stigma buruk untuk berjumpa dengan individu profesional kesihatan mental. Mereka yang bergurau mengenai OCD harus berfikir dua kali mengenai apa yang mereka lakukan.

Orang yang terlalu menjaga kebersihan (sehingga menyusahkan diri) dan terlalu cerewet dalam banyak hal remeh bukanlah penderita OCD, sebaliknya mereka menderita gangguan personaliti kompulsif obsesif atau obsessive compulsive personality disorder (OCPD).

Sering kali individu OCPD ini mempunyai didikan yang lebih ketat atau ada kejadian yang mengganggu perasaan selamat mereka. Mereka yang mempunyai OCPD melakukan apa yang mereka lakukan itu kerana mereka menganggapnya "lebih bagus". Disebabkan salah faham, apabila ramai orang mengatakan mengenai OCD mereka sebenarnya bermaksudkan OCPD.

OCD hampir sepenuhnya mengenai rasa bersalah dengan diri sendiri. Sama ada rasa bersalah atas apa yang anda lakukan sehingga anda takut bahawa anda akan dihukum akibat melakukan kesalahan tersebut, pemikiran yang anda miliki atau rasa bersalah atas sesuatu yang anda lakukan salah.

Mereka yang mempunyai OCD mempunyai gangguan pemikiran di otak di mana apabila mereka merasa bersalah terhadap sesuatu, mereka akan mula berfikiran terus menerus untuk membuatkan diri mereka merasa lebih baik dan cuba meyakinkan diri mereka sendiri. Sayangnya, akibat pemikiran sebegini perasan rasa serba salah mereka akan makin menebal.

Mempunyai OCD sangat memberikan tekanan. Penderita akan melalui fasa dimana adakalanya mereka akan merasa lebih baik daripada sebelumnya namun bila-bila masa sahaja boleh merasa diri mereka lebih teruk apabila terdapat sesuatu yang perkara yang meransang kembali pemikiran negatif.

Kira-kira tiga dari empat orang yang menderita OCD juga mengalami kemurungan kerana mereka sedar betapa sukarnya untuk menangani masalah OCD yang kronik. Agak sukar untuk merasa baik secara berterusan apabila anda sentiasa mempunyai perasaan serba salah atau terobsesi dengan pemikiran atau tindakan dalam usaha untuk mengelakkan rasa bersalah.


Lelaki Tiada Bakat Ini Menghasilkan Lukisan Hebat Ketika Tidur - Lee Hadwin

Ketika Lee Hadwin sedang berjaga, dia hanyalah seorang jururawat lelaki yang tidak mempunyai apa-apa bakat seni langsung. Apabila dia tidur, keadaan berubah sama sekali.

Dalam tidurnya, Lee mampu melukis potret, pemandangan dan abstrak yang unik seolah-olah dia adalah seorang artis yang mempunyai bakat dan pengalaman yang lama. Namun, dia tidak akan mengingati apa-apa setelah terjaga dan tidak mampu melukis seperti yang dilakukannya ketika tidur.

Bagaimana perkara ini boleh berlaku? Kita pernah mendengar orang bercakap atau berjalan ketika tidur tetapi bukannya melukis. Apa yang lebih membingungkan, ia bukanlah lukisan merapu sebaliknya lukisan yang cantik dan sukar dilakukan orang yang tidak mempunyai bakat atau latihan.

Lee menjelaskan, perkara ini bermula sejak dia berusia empat tahun lagi. Dia kerap bangun dan berjalan di dalam rumah tanpa sedar. Dia akan mengambil krayon daripada beg sekolahnya dan menconteng dinding biliknya, tangga, meja dan apa sahaja yang boleh.

Ibu bapanya yang risau telah membawa Lee berjumpa doktor. Doktor mengatakan ia adalah simptom biasa bagi seorang sleepwalker dan keadaan itu akan hilang apabila semakin membesar.

Namun, Lee tidak berubah malah lukisannya menjadi bertambah baik. Ketika berusia 15 tahun, Lee menghasilkan tiga lukisan pensel Marilyn Monroe. Walaupun tidak sempurna, lukisan itu kelihatan seperti lukisan seorang artis yang mempunyai pengalaman sedangkan Lee tidak pandai melukis ketika dia terjaga.

Ketika itulah Lee sedar bahawa dia sebenarnya memiliki kelebihan. Sejak itu, Lee menghasilkan ratusan lukisan ketika dia sedang tidur. Dia yang dilahirkan di Australia kini menetap di London, United Kingdom.

Menurut Lee, lukisan yang dihasilkan ketika tidur tidak menentu. Ada kalanya, DIa akan menghasilkan satu karya yang dilukisnya selama beberapa malam dalam seminggu. Ada masanya pula, dia hanya mampu menghasilkan satu lukisan dalam masa dua bulan.

Ketika berusia awal 20-an, dia tidak menghasilkan apa-apa lukisan langsung. Ketika itu Lee menyangkakan kebolehannya itu sudah hilang. Namun, ia kembali semula selepas beberapa tahun.

Dia juga menyediakan alatan melukis berhampiran sekiranya dia terbangun dan melukis tanpa sedar. Menurut Lee, lukisan yang dihasilkannya itu biasanya bermula sebagai mimpi. Ketika dia melukis gambar Marilyn Monroe, dia tertidur ketika menonton filem lakonan wanita itu dan bermimpi mengenainya.

Lee yang merupakan seorang spiritual (bersifat kerohanian) tidak menolak ada kuasa lain yang memainkan peranan dalam lukisan tidurnya. Pada suatu malam sebelum berjumpa dengan pakar tidur di London, dia telah menghasilkan satu lukisan angka 23.

Ketika ditanya pakar tidur mengenai lukisan terakhir yang dihasilkannya, Lee menunjukkan lukisan angka 23. Doktor itu terkejut kerana 23 adalah "nombor bertuahnya" dan dia sedang memakai kalung dengan ukiran nombor 23 ketika itu.

Menurut Lee, dia tidak pernah menginginkan untuk menjadi seorang artis atau pelukis. Ketika di sekolah, dia sering mendapat keputusan kurang baik dalam pendidikan seni.

Namun, dia mula menggelarkan dirinya sebagai seorang artis pada 2015 dan berhenti kerja sebagai seorang jururawat untuk menumpukan sepenuhnya kepada menghasilkan "karya tidurnya". Dia menjual hasil lukisannya dengan harga antara USD 1,500 hingga 10,000.

Dia kini menjadi jutawan dengan hanya menjual hasil lukisan tidurnya. Malah, salah satu lukisannya pernah dibeli oleh bekas Presiden Amerika Syarikat, Donald Trump, lebih daripada USD 100,000.

Kini, banyak hasil lukisannya dipamerkan di pameran seni seperti di Albury, Australia. Lee juga sedang menghasilkan bukunya sendiri mengenai lukisan, kehidupan dan inspirasinya berjudul The Awakening.

Lee sedar bahawa ada segelintir artis terlatih yang profesional tidak menganggap lukisannya sebagai sesuatu yang serius tetapi dia tidak pernah terasa. Menurutnya, seni itu sesuatu yang subjektif. Tidak kira sama ada anda belajar seni selama setahun atau 40 tahun, apa yang penting adalah karya anda disukai dan dihargai atau tidak.

Ramai juga yang mempersoalkan kebenaran mengenai kisah Lee Hadwin ini. Maka, Lee sendiri telah membuat merakamkan mengenai keadaan bagaimana dia melukis ketika tidur.

Selain rakaman, dia juga telah melakukan beberapa ujian tidur. Lee sering menghadiri Sleep Center di  Edinburgh, Scotland untuk dianalisa oleh saintis. Dia juga pernah diuji oleh saintis yang datang dari Jepun semata-mata untuk bertemu dengannya.

Lee kini mempunyai ramai peminat setia yang sering menghantar surat kepadanya. Dia juga sering dihubungi pihak media dan stesen TV untuk ditemuramah. Kehidupannya berbeza sejak beberapa tahun kebelakangan ini.

Kini, Lee banyak bekerja dengan beberapa badan amal berbeza untuk memberi kesedaran mengenai sleepwalking. Dia tahu bahawa ramai lagi orang yang mempunyai masalah sama dan melakukan pelbagai perkara ketika mereka tidur.


Kisah Banduan Sindrom Savant Yang Berjaya Lolos 7 Kali Dari Penjara - Mark DeFriest

Sejak kecil lagi, Mark DeFriest berbeza dengan kanak-kanak lain. Anda boleh bercakap dengannya dan dia akan membalasnya. Namun, dia seolah-olah "berada di alam sendiri" dan sukar untuk berhubung dengan orang lain.

Mark dilahirkan dengan sindrom savant, satu kondisi yang amat jarang berlaku. Penghidap sindrom ini mempunyai kemampuan mental tertentu yang luar biasa tetapi kekurangan pada bahagian yang lain.

Salah satu kes sindrom savant yang terkenal ialah Kim Peek. Dia menghafal lebih daripada 12,000 buah buku dan mahir dalam 15 mata pelajaran tetapi kehidupan hariannya perlu diuruskan oleh orang tuanya sehinggalah dia meninggal dunia pada usia 58 tahun.

Dalam kes Mark DeFriest pula, dia mahir dalam bidang peralatan elektronik. Ketika berusia enam tahun, dia boleh membuka dan memasang semula jam tangan dan beberapa peralatan yang kompleks.

Dengan kebolehan ini jugalah beberapa kali dia berjaya melarikan diri daripada penjara.

Ketika berusia 19 tahun, Mark yang baru berkahwin ingin memulakan kehidupan baru jauh dari rumah keluarganya. Namun, bapanya meninggal dunia secara tiba-tiba dan Mark kembali untuk menghadiri majlis pengebumiannya.

Dalam wasiat bapanya, segala peralatan elektronik milik bapanya ditinggalkan kepada Mark. Mark mengambil semua peralatan itu sebelum wasiat sempat diproses. Perbuatan itu sebenarnya melanggar undang-undang.

Ibu tirinya yang tidak berpuas hati telah menghubungi pihak polis. Keadaan mental Mark membuatkan dia menyangka bahawa terdapat konspirasi untuk menghapuskannya. Jadi, Mark melarikan diri dari rumah bapanya.

Apa yang sepatutnya menjadi salah faham kecil bertukar kepada adegan kejar mengejar antara polis dan Mark. Polis akhirnya berjaya memberkas Mark dan mereka menemui sepucuk pistol bersamanya. Disebabkan itu, Mark didapati bersalah dan dijatuhkan hukuman penjara selama empat tahun.

Jika anda menerima hukuman yang ringan, anda semestinya berkelakuan baik dan berharap agar dilepaskan dengan lebih cepat. Lainlah jika anda menghidap kanser atau dipenjara selama 250 tahun maka cubaan melarikan diri mungkin berbaloi.

Bagi Mark, dia tetap nekad mahu melarikan diri. Bagi kebanyakan banduan di Penjara Florida, melarikan diri adalah sesuatu yang mustahil kerana kawalan dan sistem keselamatan yang ketat. Bagi Mark pula, ia adalah masalah yang perlu diselesaikan.

Dia yang istimewa tidak memahami akibat daripada tindakannya itu. Dalam cubaan pertamanya, dia memasukkan dadah LSD ke dalam pembancuh kopi. Dia merancang untuk melarikan diri ketika semua kakitangan sedang khayal.

Dia berjaya membuka kunci selnya, pintu penjara dan mencuri sebuah kereta. Dia ditahan tidak lama selepas itu dan dihantar ke penjara lain. Hukumannya juga dipanjangkan atas kesalahan melarikan diri dan mencuri kenderaan.

Dalam penjara, Mark juga sering menjadi mangsa buli banduan lain kerana keadaannya. Malah, dia kerap dipukul pengawal penjara yang geram kerana mereka kelihatan bodoh apabila ada banduan berjaya meloloskan diri.

Keadaannya di penjara menguatkan lagi keazaman Mark untuk meloloskan diri. Pelbagai cara digunakan Mark untuk melarikan diri. Ada kalanya dia menggunakan kelemahan sistem penjara untuk melarikan diri.

Pernah juga dia membuat replika kunci setelah menghafal corak kunci yang dipegang pengawal. Dia juga mencipta sendiri peralatan untuk memotong besi. Malah, Mark pernah berjaya membuka semua pintu sel automatik dan pengawal tidak tahu bagaimana dia melakukannya.

Lebih mengejutkan lagi, Mark pernah mencipta sejenis alat seperti catapultuntuk melancarkan dirinya melepasi pagar berduri di penjara. Secara keseluruhannya, Mark melakukan 13 cubaan untuk melarikan diri dan berjaya lolos sebanyak tujuh kali.

Setiap kali terlepas, dia akan mencari kenderaan berhampiran, membuka kunci dan menghidupkan kereta itu menggunakan teknik sambungan wayar. Malangnya, setiap kali lolos dia tetap dapat ditangkap semula.

Hukuman asal yang sepatutnya berakhir setelah empat tahun kini menjadi hukuman penjara selama 105 tahun.

Isteri Mark sering merayu supaya suaminya dibebaskan kerana dia tidak melakukan sebarang jenayah serius ataupun melakukan jenayah kecil dengan keadaan mental yang tidak stabil.

Malah, enam pakar psikiatri yang memberi keterangan terhadapnya juga mengatakan Mark tidak waras untuk dibicarakan. Namun, mahkamah tidak bersetuju.

Sementara itu di penjara, Mark diberi gelaran sebagai 'Houdini Penjara' sempena ahli silap mata Harry Houdini yang pakar dalam melepaskan diri. Pada hari ini, Mark berusia 61 tahun dan masih meringkuk di penjara.

Lebih menyedihkan, dia menghabiskan masa selama 25 tahun di kurungan tertutup kerana mahkamah dan pihak penjara percaya Mark boleh menjadi risiko yang lebih besar jika banduan lain mengikutinya untuk meloloskan diri.

Mark DeFriest merupakan satu-satunya banduan yang dihukum penjara seumur hidup dengan kesalahan ringan. Terdapat dokumentari mengenainya berjudul "The Mind of Mark DeFriest" yang diterbitkan pada tahun 2001.


7 Kuil Tertua di Dunia Yang Masih Wujud

Beberapa struktur pertama yang dibina oleh peradaban kuno adalah makam dan kuil yang digunakan untuk upacara keagamaan. Beberapa kuil tertua yang terkenal di dunia telah dibina lebih dari 5.000 tahun yang lalu di kawasan yang kini menjadi negara kepulauan Malta.

Walaupun kuil-kuil Malta ini sudah cukup tua, kuil tertua di dunia mendahului mereka lebih dari 6.000 tahun dan juga lebih tua daripada peradaban pertama yang terbentuk di zaman purba Mesopotamia. Kuil-kuil ini sangat penting bagi pemahaman kita mengenai masyarakat terawal umat manusia sehingga hampir kesemuanya telah digazekan sebagai Tapak Warisan Dunia UNESCO.

Ziggurat Ur adalah salah satu ziggurat (piramid tangga) yang tertua dan terbaik dari zaman Mesopotamia kuno. Ia terletak di kota Ur, sebuah negara kota Sumeria yang penting dan dibina oleh Raja Ur-Nammu dan berjaya disiapkan ketika zaman pemerintahan anaknya, Raja Shulgi.

Walaupun kuil ini hanya berukuran panjang 64 m, lebar 46 m dan tinggi 30 m, ianya mungkin lebih tinggi pada masa lalu kerana hanya tapaknya sahaja yang dapat bertahan. Binaan ini terletak ini terletak di wilayah yang kini dikenali sebagai Dhi Qar di selatan Iraq,

Ħal-Saflieni Hypogeum adalah kuil bawah tanah tertua di dunia. Ia adalah salah satu daripada beberapa Kuil Megalitik yang terdapat di pulau Malta yang dibina lebih dari 5.000 tahun yang lalu. Hypogeum digunakan sebagai kuil, tempat perlindungan dan nekropolis - beberapa peninggalan terawal yang dijumpai di tapak kuil ini bertarikh sekitar 4000 SM.

Selain menjadi salah satu kuil tertua di dunia, Hypogeum adalah salah satu kuil yang paling terpelihara. Ahli arkeologi percaya bahawa Hypogeum digunakan hingga 2500 SM dan ia tidak ditemui semula sehingga tahun 1902. Ia diisytiharkan sebagai Tapak Warisan Dunia UNESCO pada tahun 1980 dan dipulihkan pada pertengahan 2016 hingga awal 2017.

Kuil Tarxien adalah tapak megalitik terbesar di negara Malta. Kompleks besar ini terdiri daripada empat kuil yang dibina antara tahun 3600 SM - 2500 SM. Kuil-kuil itu ditinggalkan selama kira-kira 100 tahun sebelum digunakan kembali antara 2400 SM - 1500 SM.

Tapak kuil tidak dijumpai semula sehingga tahun 1913 dan Tapak kuil  ini kebanyakannya digali dari tahun 1915 - 19199. Bukti yang dijumpai oleh ahli arkeologi menunjukkan bahawa kompleks kuil ini kemungkinan besar digunakan untuk ritual, termasuk upaca pengorbanan binatang.

Kompleks kuil Mnajdra terletak di Qrendi, Malta sekitar 500m dari Kuil Megalitik lain yang dikenali Ħaġar Qim. Ia terdiri daripada tiga struktur kuil - struktur tertua dan pertama bermula pada tahun 3600 - 3200 SM; Kuil Selatan dibina sekitar tahun 3150 - 2500 SM; dan Kuil Pusat dibina terakhir dan diletakkan di antara Kuil pertama dan Selatan.

Terdapat lebih banyak peninggalan di bahagian selatan dan timur laut ketiga kuil ini yang menunjukkan bahawa pada satu ketika kompleks ini jauh lebih besar daripada yang ada sekarang. Walaupun Mnajdra telah terpelihara dengan baik sejak pertama kali digali pada tahun 1840, pada tahun 2001 beberapa individu telah melakukan vandalisma dan memecahkan 60 megalit yang ada disini.

Seperti beberapa kuil lain dalam senarai ini, Haġar Qim adalah Kuil Megalitik kuno yang terdapat di negara pulau Malta. Ia adalah salah satu kuil yang terawal di negara ini dan berasal dari sekitar 3600 SM - 3200 SM. Batu ini terbuat dari batu kapur globigerina, yang menyebabkannya mengalami kerosakan akibat cuaca panas.

Walaupun sebahagian besar kuil sudah tertimbus dan tidak kelihatan, batu-batu yang tinggi masih kelihatan seperti yang dapat dapat dilihat pada lukisan abad ke-18 dan ke-19. Ħaġar Qim pertama kali digali pada tahun 1839 dan beberapa objek budaya penting ditemui. Pada tahun 1992, Ħaġar Qim dan empat struktur megalitik lain di Malta diiktiraf sebagai Tapak Warisan Dunia UNESCO.

Kuil Ġgantija adalah struktur kuil tertua kedua yang terkenal di dunia dan beberapa struktur batu tertua yang masih berdiri di dunia hari ini. Ianya adalah Kuil Megalitik tertua di Malta, yang merupakan beberapa kuil prasejarah yang dibina antara 3600 - 700 SM di pulau Malta.

Penyelidikan arkeologi menunjukkan bahawa kuil-kuil itu dibina untuk menghormati dewi kesuburan. Juga dipercayai bahwa kuil-kuil itu digunakan untuk ritual kesuburan dan patung-patung dan tulang binatang telah ditemukan di sekitar lokasi ini.

Ketika Göbekli Tepe pertama kali diperiksa pada tahun 1960 oleh ahli antropologi dari Universiti Chicago dan Universiti Istanbul, ia dianggap sebagai peninggalan kuburan abad pertengahan yang ditinggalkan.

Hari ini, Göbekli Tepe dianggap sebagai kuil tertua di dunia sejak sekitar 9000 SM. Pada tahun 1994, Klaus Schmidt dari Institut Arkeologi Jerman mengunjungi kawasan runtuhan dan merasakan bahawa Göbekli Tepe lebih tua dan lebih menarik daripada apa yang difikirkan oleh penyelidik terdahulu.


The Ultimate Descent: Terjunan dari Puncak Gunung Everest Dengan Paragliding

Bagi kebanyakan orang, mendaki Gunung Everest adalah pengembaraan hidup yang luar biasa dan mencapai puncak pastinya menjadi sasaran utama pendakian. Namun, bagi dua orang individu ini, mereka mempunyai perancangan lebih epik selain daripada hanya sampai ke puncak.

Pada bulan April 2011, Babu Sunuwar, seorang ahli sukan kayak dan Lakpa Tsheri Sherpa, seorang pendaki gunung, tidak hanya bercadang menaklukkan Everest tetapi juga melajukan terjunan dari puncaknya dengan paragliding berbanding hanya turun semula dengan laluan perjalanan yang sama.

Rancangan mereka tidak hanya terhenti setakat itu sahaja. Apabila sampai di bawah, mereka akan meneruskan perjalanan dengan berkayak melalui beberapa kawasan terpencil dan sukar untuk sampai ke Teluk Benggala di India dalam pengembaraan yang telah digelar "The Ultimate Descent."

Ketika Lakpa Tsheri Sherpa pertama kali melihat para penerjun payung terjun (paragliding) tiba di Himalaya, beliau berimpian untuk terbang daripada puncak gunung Everest yang terletak di wilayah Khumbu yang dianggap seperti rumahnya sendiri.

Setelah berjaya menamatkan trip ke 3 perjalanan membimbing pendaki lain hingga sampai ke puncak gunung yang tertinggi di dunia ini, beliau mula melihat penggunaan payung terjun sebagai cara yang lebih pantas dan lebih mudah berbanding menuruni lereng berbahaya dari puncak Gunung Everest.

Pada bulan Oktober 2010, beliau meminjam sebuah payung terjun dan setelah mendapat beberapa petunjuk, telah melakukan lompatan dari lereng gunung berhampiran rumahnya Malangnya, beliau telah merempuh sebatang pokok dan sayap paraglidingnya rosak teruk.

Beliau kemudiannya segera berangkat ke kota Pokhara yang dianggap sebagai tempat berkumpulnya para peminat sukan paragliding untuk mendapatkan nasihat untuk merealisasikan impiannya dan mencari mentor untuk melatihnya untuk membuat terjunan sehingga benar-benar mahir.

Ketika itulah beliau bertemu dengan Babu Sunuwar, seorang kenalan lama yang sudah tidak ditemui bertahun-tahun lamanya. Babu Sunuwar telah membantunya membaiki paraglidingnya dan kedua lelaki itu secara spontan mendapat ilham untuk merancang sebuah pengembaraan epik yang digelar "The Ultimate Descent".

Untuk pengembaraan luar biasa ini, kedua lelaki ini mulanya akan mendaki sehingga sampai ke puncak gunung everest, membuka paragliding mereka dan melakukan terjunan dan terbang sejauh yang mungkin. Namun, pengembaraan mereka tidak tamat disitu.

Kemudian, mereka akan berbasikal ke mana-mana lokasi terdekat yang mempunyai aliran sungai dan dari situ mereka akan mula berkayak menyeberangi sempadan Nepal ke India dan mendayung dari Sungai Gangga hingga ke Lautan Hindi.

Kedua lelaki ini melalui beberapa kawasan yang paling berbahaya dan sungai yang sangat mencabar di dunia tanpa penaja dan tanpa permit keizinan. Kisah mereka ini telah membolehkan mereka memenangi anugerah "National Geographic Adventurers of the Year" tahun 2012.

Pengembaraan ini dianggap luar biasa mencabarnya kerana mereka tidak mendapat sebarang tajaan dan kelengkapan yang lengkap. Malah, mereka bertindak melakukannya tanpa permit bagi mengurangkan kos.

Selain itu, walaupun Lakpa Tshiri Sherpa biasa mendaki Everest, beliau tidak pernah berkayak dan tidak pandai berenang. Oleh itu, beliau amat memerlukan pertolongan Babu Sunuwar untuk berkayak dan beliau akan membantu Babu Sunuwar sampai ke puncak buat pertama kalinya.

Lima hari setelah pendakian mereka, dengan kekurangan bekalan, kedua-duanya memulakan pendakian ke pinxakt dan sampai ke kawasan berbahaya Everest di atas 26.000 kaki. Ketika mereka mendekati puncak, mereka mula berasa kekurangan bekalan oksigen. Pada ketika itu, berpatah balik bukanlah pilihan. Satu-satunya jalan pulang adalah melalukan terjunan dengan paragliding.

Mereka terselamat daripada saat getir antara hidup dan mati itu dan hanya dalam masa 42 minit, keduanya meluncur sejauh 15 batu sebelum mendarat di sebuah landasan kapal terbang di Namche, Nepal yang biasanya akan mengambil masa hampir dua minggu dengan berjalan kaki.

Namun cabaran mereka tidak terhenti disitu apabila mereka perlu mengelakkan daripada ditangkap pihak tentera kerana melakukan ekspedisi ini secara haram tanpa permit. Kemudian, seperti dirancang mereka mula berkayak melalui Sungai Sun Kosi yang mempunyai arus sangat deras.

Kayak mereka terbalik namun keduanya terselamat kerana memakai jaket keselamatan. Perlahan-lahan, mereka berjaya merentasi Nepal dengan menyusuri Sungai Gangga ke India. Di sini mereka mengalami kejutan budaya ketika melihat mayat-mayat orang Hindu mati di sungai di samping mereka.

Pada satu ketika, pasangan ini dirompak dan dihunus dengan pisau. Mereka menyerahkan wang mereka tetapi dibenarkan menyimpan kamera mereka. Selepas itu, mereka dapat mendengar sebuah bot mengekori mereka di belakang mereka dipercayai kerana pencuri tersebut tidak berpuas hati dengan hasil rompakan mereka.

Mereka terpaksa bersembunyi selama satu malam, dihurung dengan pelbagai serangga dan hanya mengalas perut dengan buah-buah dari hutan. Mereka juga mengalami masalah kesukaran bernafas di altitud rendah kerana sejak kecil, kedua-duanya sudah hidup di kawasan altitiud tinggi.

3 bulan selepas memulakan pengembaraan epik ini, mereka sampai ke Teluk Benggala dan menamatkan pengembaraan luar biasa mereka. Pasukan The Ultimate Descent mendapat pengiktirafan dari komuniti paragliding antarabangsan dan akhbar Nepal memuji mereka sebagai hero nasional.

Pengembara Barat mengagumi sifat kesederhanaan dan kos yang sangat rendah untuk menyelesaikan misi ini. Ketika itu, tidak ada kempen media sosial, penaja korporat atau laman web ekspedisi dan antara rahsia penting untuk menyelesaikan pengembaraan ini adalah visi, kreativiti dan nilai persahabatan antara kedua-dua lelaki ini.


Bolehkah Anda Menangkap Gambar Orang Lain Tanpa Kebenaran?

Di Malaysia, kita bersyukur kerana kita tidak ada budaya 'paparazzi' yang tugasnya 24 jam sehari cuba mendapatkan foto-foto individu ternama, tanpa mempedulikan privasi mereka.

Menggunakan lompong undang-undang yang membenarkan gambar sesiapa saja diambil seandainya tiada gangguan privasi dilakukan, kerenah paparazzi cukup terkenal di serata dunia bekerja keras mendapatkan gambar sensasi untuk dijual kepada media.

Persoalannya - adakah budaya serupa boleh berlaku di Malaysia? Sekiranya gambar anda diambil oleh individu yang tidak anda kenali tanpa kebenaran anda, adakah tindakan itu salah di sisi undang-undang kita?

Dengan kemudahan telefon bimbit dan kini telefon pintar, teknologi kamera semakin lama semakin dipermudahkan - membolehkan sesiapa saja menangkap gambar beresolusi tinggi pada bila-bila masa, walau dalam keadaan gelap sekalipun.

Teknologi yang mampu diakses setiap masa ini selain daripada mampu dipergunakan untuk tujuan kebaikan, sebaliknya dalam masa sama turut boleh digunakan untuk tujuan kurang baik.

Apa yang sukar untuk diperjelaskan - tidak ada undang-undang yang menghalang sesiapa pun mengambil gambar anda, ketika anda berada di tempat awam.

Ini bermakna pada setiap masa anda berada di tempat awam, tiada halangan bagi sesiapa pun untuk menangkap gambar anda untuk diabadikan dalam koleksi foto mereka - sama ada anda sedar atau tidak gambar anda telah diambil.

Gambar-gambar berbentuk kandid yang diambil tanpa kebenaran anda, adalah dibenarkan dari aspek undang-undang. Dari aspek etika, memang perbuatan itu patut dilihat sebagai satu perbuatan yang agak kurang sopan.

Namun seandainya kerajaan kita meletakkan perbuatan mengambil gambar orang lain di tempat awam tanpa kebenaran adalah satu kesalahan, pasti sangat sukar untuk sesiapa saja cuba mendapatkan foto peribadi untuk koleksi sendiri di tempat-tempat tumpuan orang ramai.

Nak kena tunggu tak ada orang lain dalam gambar, memang sangat mencabarlah. Kecuali kita sekeluarga atau kawan-kawan sanggup tangkap gambar di tangga kecemasan kompleks beli belah atau betul-betul di penjuru pantai yang tak ada orang nak guna.

Sudah kami perjelaskan, pengambilan gambar kita tanpa kebenaran di tempat awam bukanlah satu kesalahan - melainkan gambar itu diambil untuk tujuan komersial.

Sebagai contoh seorang jurufoto menangkap gambar teman wanita anda secara kandid tanpa kebenaran kerana kecantikannya cukup memukau, kemudian memilih gambar itu untuk digunakan dalam laman web portfolio beliau.

Jurufoto itu sepatutnya cuba mendapatkan kebenaran teman wanita anda sebelum memuat naik gambar tersebut. Sekiranya gambar itu tetap dinaikkan tanpa kebenaran individu dalam gambar, perbuatan itu boleh dilihat sebagai satu kesalahan dan boleh didakwa di mahkamah.

Pernah tak anda lihat rancangan televisyen yang memaparkan individu-individu yang wajah mereka dikaburkan? Identiti mereka terpaksa ditutup disebabkan oleh ketiadaan kebenaran tayangan atau penggunaan diterima daripada individu terlibat.

Malangnya dalam era Youtuber dan Tik-Tok-er rajin menyediakan pelbagai jenis rancangan untuk tatapan anda secara bebas atau independence ini, banyak pihak sudah tidak lagi mempedulikan isu ini walaupun ada kalanya paparan yang dibuat memalukan pihak-pihak yang ditayangkan.

Ramai pencipta karya media sosial tidak melihat keperluan untuk mengaburkan wajah-wajah individu yang dipaparkan, dikatakan bagi memastikan impak mesej dalam video mereka sampai.

Jadi secara kita tak sedar, semakin banyak wajah-wajah masyarakat awam ditayang secara terbuka sedang melakukan sesuatu yang memalukan diri mereka, sama ada bersifat jenayah atau tidak yang akhirnya tular, dikongsikan melalui bermacam faedah.

Persoalannya di sini, adakah perkongsian itu dibenarkan di sisi undang-undang kita?

Setiap hari, ada saja video CCTV yang memaparkan jenayah, kemalangan atau pergaduhan dikongsikan.

Ada yang wajah mereka dikaburkan, ada juga versi 'tidak bertapis' yang memaparkan semuanya tanpa sebarang usaha melindungi identiti pihak terlibat.

Dari aspek undang-undang, tayangan, perkongsian atau tangkap layar yang dicetak dan ditampal di pintu premis (biasanya melibatkan kes-kes curi di kedai runcit) adalah tidak dibenarkan di sisi undang-undang kerana semua rakaman litar tertutup jatuh dalam Akta Perlindungan Data Peribadi 2010 - walaupun melibatkan perbuatan jenayah.

Tidak ada kebenaran untuk kita berkongsi video hasil rakaman CCTV milik kita yang memaparkan kejadian jenayah sekalipun kepada awam, sebaliknya rakaman tersebut haruslah diserah terlebih dahulu kepada pihak polis.

Sekiranya pihak polis merasakan perkongsian video tersebut boleh membantu kes, barulah selamat untuk kita kongsi video tersebut.

Ini kerana satu-satunya aspek yang perlu kita fahami dalam sistem undang-undang pengambilan gambar di negara kita yang agak longgar: semua gambar boleh dibenarkan diambil selagi tidak mencemarkan maruah orang yang dipaparkam dalam gambar atau video.

Setiap orang pasti pernah melihat video tular yang memaparkan individu tidak kita kenali, berada dalam keadaan memalukan - seperti bergaduh, membuat onar atau dalam sesetengah kes, menjadi mangsa intai individu bernafsu liar.

Selain telefon dan kamera CCTV di rumah, ramai ahli masyarakat kita sudah mula memasang kamera dalam kereta yang merekod perjalanan kita.

Berdasarkan apa yang anda faham setakat ini; bolehkah anda mengongsikan video yang kamera anda rakamkan kepada umum dengan niat ingin memberikan kesedaran kepada orang ramai?

Seperti kami katakan, hanya dengan kebenaran bertulis pihak polis barulah video hasil rakaman anda layak didedahkan kepada awam. Ini termasuklah video yang memaparkan kes-kes pergaduhan yang anda sempat rakamkan, sebagai contoh.

Walaupun anda pemilik video itu secara sah, individu-individu yang bergaduh dalam video rakaman anda boleh bertindak menyaman anda sekiranya anda menyebarkan video tersebut kerana boleh memalukan mereka.

Apa saja rakaman yang mencemarkan reputasi individu dalam rakaman, boleh dianggap sebagai satu kesalahan tukang ambil video atau gambar - walaupun individu yang dirakam sedang melakukan kesalahan.

Jika tidak - kenapa anda dibenarkan sewenang-wenangnya berkongsi video yang memaparkan mereka tanpa kebenaran mereka yang secara jelas memalukan semua individu dalam video?

Kami menulis artikel ini untuk memperingatkan kepada anda supaya jangan mudah-mudah sebarkan video atau imej yang memalukan orang lain walaupun realitinya orang itu sedang melakukan satu kesalahan.

Mereka boleh dakwa anda di mahkamah kerana memalukan mereka dan ada kemungkinan mahkamah akan memihak kepada mereka, hanya kerana anda tergesa-gesa berkongsi semua perkara yang menarik pada mata anda.

Ingat! Walaupun video itu video anda, identiti mereka yang dirakamkan adalah hak mereka. Langkah terbaik yang perlu kita fahami, semua rakaman kita adalah bahan bukti - bukanlah bahan untuk dikongsi dalam mengejar like dari netizen.


Kisah Anak Penyanyi Legenda Frank Sinatra Diculik Penjenayah

Dua minggu selepas Presiden John F. Kennedy ditembak mati pada November 1963, salah seorang rakan karibnya yang juga penyanyi legenda iaitu Frank Sinatra pula ditimpa musibah.

Pada 8 Disembar 1963, anak lelaki penyanyi itu bernama Frank Sinatra Jr. telah diculik selama empat hari oleh sekumpulan lelaki. Berikut adalah kisahnya.

Dalang di sebalik penculikan ini adalah seorang lelaki bernama Barry Keenan yang berusia 23 tahun. Dia merupakan seorang pelajar di UCLA dan pernah bersekolah bersama kakak Frank Jr. iaitu Nancy Sinatra.

Menurut Keenan, motifnya menculik anak Frank Sinatra adalah kerana penyanyi itu sering sibuk dan mengabaikan keluarganya. Dia percaya perbuatan ini akan membuatkan hubungan anak dan bapa itu lebih rapat setelah Frank Sr. bercerai dengan ibu Frank Jr.

Namun, motifnya kedengaran seperti tidak logik. Sebenarnya, Keenan pernah terlibat dalam kemalangan kereta yang menyebabkan bahagian belakang badannya sakit. Kesakitan itu membuatkannya ketagih beberapa jenis pain killers dan ubat-ubatan lain.

Pada September 1963, Keenan hampir kehabisan wang selain ketagih ubat-ubatan, dadah dan alkohol. Ketika inilah dia merancang untuk melakukan jenayah culik.

Keenan telah meminta rakan sekolah menengahnya, Joe Amsler dan bekas teman lelaki ibunya, John Irwin, untuk membantunya menjalankan rancangan menculik Frank Sinatra Jr.

Mereka bersetuju setelah Keenan menjanjikan bayaran sebanyak USD 100 seminggu (bersamaan nilai USD 900 hari ini). Amsler merupakan seorang peninju amatur yang baru sahaja berkahwin dan memerlukan wang. Manakala John Irwin pula menyangkakan tawaran itu terlalu baik untuk ditolak.

Ketiga-tiga lelaki itu mengekori dan mengintip Frank Sinatra Jr. selama beberapa minggu. Frank Jr. ketika itu baru berusia 19 tahun dan mengikuti jejak langkah bapanya untuk menjadi seorang penyanyi. Frank Jr. sering membuat persembahan di banyak tempat.

Rancangan pertama untuk menculik adalah ketika Frank Jr. membuat persembahan di tapak pesta di Phoenix. Namun, rancangan itu mempunyai beberapa masalah dan mereka terpaksa membatalkan niat pada hari itu.

Kali kedua, mereka merancang untuk menculik Frank Jr. pada 22 November 1963. Keenan bercadang untuk menyewa sebuah bilik motel sebagai pusat operasi mereka.

Namun, mereka terpaksa membatalkan niat apabila mengetahui bahawa presiden John F. Kennedy ditembak mati pada hari yang sama. Mereka tidak mahu berita mengejutkan itu mengganggu fokus mereka untuk  menculik Frank Jr.

Keenan masih lagi nekad untuk menjayakan rancangannya itu. Dia mengetahui bahawa Frank Jr. akan membuat persembahan di Nevada sebelum ke Eropah. Dia tidak mahu rancangannya bertangguh lagi apabila Frank Jr. berangkat ke Eropah.

Pada 8 Disember 1963, mereka melakukan cubaan kali ketiga. Keenan mendakwa bahawa dia terpaksa melakukannya kerana sudah kehabisan wang. Malah, dia tidak mempunyai wang yang cukup untuk mengisi minyak pulang ke Los Angeles.

Pada malam harinya, mereka menculik Franks Sinatra Jr. yang menginap di sebuah hotel di Lake Tahoe. Rakan Frank Jr. iaitu John Foss telah diikat dan ditinggalkan di dalam bilik hotel sebelum memaksa Frank Jr. menaiki kereta mereka.

Foss akhirnya berjaya melepaskan diri dan melaporkan perkara itu kepada pihak berkuasa. Memandangkan Frank Sinatra Jr. merupakan anak kepada seorang yang berprofil tinggi, FBI mengambil alih kes itu. Sekatan jalan raya diadakan pada laluan keluar dan masuk di Lake Tahoe tetapi penculik itu berjaya melepasinya.

Pada 10 Disember, John Irwin telah mengubungi penyanyi Frank Sinatra untuk meminta wang tebusan. Frank Sinatra pada mulanya sanggup membayar USD 1 juta untuk anaknya tetapi Irwin hanya mahukan USD 240,000 sahaja.

Irwin telah mengarahkan agar wang diletakkan dalam sebuah bungkusan hitam dan ditinggalkan di sebuah tempat letak kereta di Sunset Boulevard. Jika wang itu berjaya diterima dan tiada pihak berkuasa mengekori, barulah dia melepaskan Frank Sinatra Jr.

Keenan dan Amsler telah pergi mengambil wang tebusan itu. Apabila keadaan dilihat selamat, Irwin melepaskan Frank Jr di tepi jalan. Frank Jr. akhirnya menemui seorang pengawal keselamatan dan meminta lelaki itu menghantarnya ke rumah ibunya, Nancy Barbato.

Selama beberapa hari, penculik itu dilihat seakan-akan terlepas daripada jenayah yang dilakukan mereka. Mereka memperolehi wang, Frank Jr. kembali ke pangkuan keluarga dan keadaan menjadi reda. Namun, John Irwan menceritakan rahsia mereka kepada abangnya yang kemudian menghubungi FBI.

Dalam beberapa jam sahaja, ketiga-tiga lelaki itu ditahan pihak berkuasa.

Keenan sebagai dalang utama memberi alasan bahawa penculikan itu adalah satu publisiti. Walaupun tidak benar, perkara itu menjadi mimpi buruk kepada Frank Jr. sepanjang hidupnya kerana ramai percaya bahawa dia sendiri terlibat dalam rancangan itu untuk menaikkan karier muziknya.

Keenan, Amsler dan Irwin dijatuhkan hukuman berat penjara selama 75 tahun. Namun, mereka tidak pernah mempunyai rekod jenayah dan dikurangkan menjadi 25 tahun. Akhirnya, Amsler dan Irwin hanya menjalani hukuman selama tiga setengah tahun manakala Keenan pula selama empat setengah tahun.

Keenan dibebaskan pada 1968 dan mula menceburi bidang hartanah. Pada tahun 1983, dia dianggarkan mempunyai kekayaan sebanyak USD 17 juta.

Pada 1999, Columbia Pictures telah menawarkan Keenan dan rakan subahatnya untuk menceritakan semula kejadian penculikan itu dalam satu dokumentari tetapi dibantah Frank Jr. kerana ia menyalahi undang-undang bagi penjenayah mendapatkan keuntungan melalui kisah jenayahnya.

Frank Sinatra Jr. meninggal dunia pada 2016 ketika berusia 72 tahun.


7 Perbuatan Yang Menimbulkan Rasa Bersalah Walaupun Tak Salah

Semakin hari, sekatan yang ada di negara kita semakin dilonggarkan.

Kini ramai orang sudah mula bergerak ke sana sini dalam lingkungan yang dibenarkan, kembali menjalankan rutin biasa pra-Covid-19 seperti melancong atau makan di luar.

Untuk itu mari kita imbas kembali perbuatan-perbuatan yang biasa kita buat, tetapi mampu membuatkan kita rasa bersalah dalam diam; bagi membiasakan diri kita semula dengan rutin hidup lama kita sebelum 'norma baru'.

Adakah penulis seorang saja rasa aneh kalau kita masuk ke kedai runcit dan keluar tanpa membeli apa-apa barangan sekalipun? Rasa macam bersalah pula keluar tangan kosong.

Kadang-kadang pembantu kedai pun pandang pelik kenapa kita keluar tanpa bayar apa-apa. Kita yang tak ada buat salah apa-apa pun, boleh rasa seolah-olah dipandang seperti pencuri pula.

Kadang-kadang bila berlaku 'urusan kecemasan' satu-satunya tandas yang paling mudah diakses adalah tandas kedai mamak, kerana kedai mamak terletak di mana-mana saja.

Bila kita masuk kedai tu dan terus ke tandas, rasa macam aneh pula kan? Penulis selalunya buat-buat tengok menu dulu sebelum ke tandas. Kalau line clear, selepas selesai urusan terus keluar kedai.

Sekiranya rasa bersalah yang amat sangat - penulis akan pesan air bungkus untuk sejukkan hati sendiri.

Walaupun kelajuan lebuh raya dah tertera 110km/j dan kita sebagai pemandu mematuhinya, setiap kali nak pintas kereta polis atas jalan raya mampu membuatkan semua pemandu rasa bersalah.

"Ni kalau aku potong, aku laju sangat ke? Kalau dia nyalakan siren macam mana ya?" Itulah yang bermain difikiran penulis setiap kali situasi sama berlaku.

Tapi kalau kereta polis tu sendiri dah melebihi had laju dan kita berani juga potong dia, itu tandanya kita sendiri cari nahas ya!

Bagi mereka yang berpendapatan sederhana macam penulis, anda pasti merasa janggal kan nak masuk butik-butik jenama 'branded' untuk tengok produk dalam tu walaupun kita boleh beli barangan dalam tu?

Seolah-olah ada saja mata yang memerhati dan menilai kemampuan kita, untuk berbelanja di situ. Ke penulis seorang saja yang rasakan macam tu?

Sejak kena duduk kerja di rumah ni, penulis lebih gemar mengenakan kain pelikat saja semasa di rumah walaupun waktu siang. Kadang-kadang, sebab malas nak kenakan seluar punya pasal - pergi ke kedai pun pakai kain pelikat.

Rasa semacam saja kan? Seolah-olah ada waktu sesuai dan waktu tak sesuai pula pakai kain pelikat siang ni. Padahal, setiap kali lepas solat Jumaat dulu, boleh saja penulis singgah ke kedai dulu beli barang keperluan hanya dengan berkain pelikat.

Tak ada pula rasa canggung. Hari lain, ada rasa pelik sikit. Anda ada rasa macam ni?

Anda pernah tak masuk ke sebuah kedai makan, periksa menu dan bila tengok harga makanan dia mak ai punya mahal - anda rasa nak keluar tapi anda takut, malu, bersalah, kerana pelayan dah bagi anda menu untuk anda pilih?

Penulis yakin ramai pernah menghadap masalah macam tu, apatah lagi kalau kita dah duduk di meja. Ramai yang segan nak bangun angkat kaki. Biasanya penulis akan kata pada pelayan 'sekejap ya!' - tunggu dia ke ruangan berbeza sebelum cabut lari.

Ada satu hari tu penulis terpaksa jugalah buat pesanan. Satu hidangan kami kongsi 3 orang.

Ada masanya sesuatu proses semulajadi perlu berlaku di tempat yang tidak sepatutnya.

Apa yang sepatutnya berlaku, tidak boleh dihalang lagi daripada terus berlaku walaupun tubuh kita sedaya upaya cuba menahannya.

Kita pun mengawal dan mengawal diri agar bunyi tidak terhasil, membocorkan rahsia siapa pemiliknya. Selepas lega kerana berjaya mengawal kadar bunyi, bau mula menular ke udara.

Dengan tenang kita pun cuba buat-buat selamba, sambil menunggu reaksi orang lain dengan rasa bersalah - dengan harapan agar orang lain tidak mengesyaki bau itu milik kita.


8 Band Terkenal Dengan Nama Asal yang Lucu

Salah satu keputusan paling sukar bagi sebuah kugiran adalah memilih nama kumpulan yang sesuai. Nama yang sesuai amat penting kerana ia akan menjadi bualan peminat, dicetak pada baju, album, majalah dan diingati sepanjang zaman.

Nama yang sesuai perlulah sedap didengari, mudah diingati dan mempunyai maksud yang tersendiri. Namun, banyak kugiran yang memilih nama yang tidak sesuai termasuklah beberapa band terkenal dalam dunia muzik. Mujurlah, mereka menyedarinya dan menukar nama kumpulan kepada yang lebih sesuai.

Berikut adalah 8 kumpulan muzik terkenal dengan nama asal yang lucu.

Pada 1990, sebuah band baru dari Seattle membuat persembahan pertama mereka menggunakan nama Mookie Blaylock. Sebenarnya, Mookie Blaylock adalah nama seorang pemain bola keranjang pasukan New Jersey Nets ketika itu.

Apabila semakin dikenali dan bersedia untuk merakamkan album sulung, mereka tahu tidak boleh menggunakan nama yang sama dengan pemain bola keranjang terkenal. Mereka mungkin tidak boleh mendapatkan hak cipta atau menjual cenderahati menggunakan nama itu.

Mereka akhirnya memilih nama Pearl Jam. Ramai peminat percayakan mitos bahawa nama itu dipilih sempena nama nenek Eddie Vedder (penyanyi) iaitu Pearl yang pandai menghasilkan jem(jam) halusinasi.

Lima ahli kumpulan ini bertemu ketika di sekolah menengah di Oxfordshire. Mereka sering membuat latihan setiap minggu pada malam Jumaat. Ini memberi inspirasi untuk menamakan kumpulan mereka sebagai On a Friday.

Pada tahun 1990-an, mereka semakin dikenali sehingga mendapat perhatian EMI Records. Setelah menandatangani kontrak bersama EMI, syarikat rakaman itu mengesyorkan mereka menukar nama.

Kelima-lima pemuzik itu sangat meminati kumpulan Talking Heads. Maka, mereka memilih salah satu lagu Talking Heads berjudul Radio Head yang diterbitkan pada 1986 sebagai nama kumpulan.

Sebelum menjadi terkenal, gitaris Brian May dan pemain drum Roger Taylor telah menubuhkan sebuah band yang dinamakan Smile. Ketika itu, penyanyi dan pemain bass adalah Tim Staffell.

Smile merupakan kugiran projek kolej mereka dan Freddie Mercury adalah salah seorang peminat kumpulan itu. Malah, Freddie pernah mencadangkan agar Smile bereksperimen dengan teknik pentas dan rakaman yang lebih terperinci

Apabila Staffell meninggalkan kumpulan itu, Fredie Mercury tampil sebagai penyanyi baru dan mengubah nama band itu kepada Queen. Mereka mahukan nama yang lebih glamor dan kedengaran agung berbanding Smile.

Atomic Mass adalah jisim atom dan idea yang sangat buruk bagi sebuah nama kugiran. Namun, nama itu tetap digunakan oleh sekumpulan rocker dari Sheffied, England.

Menurut penyanyinya, Joe Elliott, nama itu begitu 'malang' sehingga mereka tidak pernah mendapat jemputan untuk membuat persembahan di mana-mana konsert.

Elliott kemudian telah mencipta satu poster kugiran yang dinamakan sebagai "Deaf Leopard" dan menyarankan kepada rakan-rakannya. Mereka kemudian mengubahnya kepada Def Leppard, sama seperti Lead Zeppelin mengubah nama mereka kepada Led Zeppelin.

Led Zeppelin adalah sebuah kugiran yang sangat terkenal pada era 70-an terutamanya dengan lagu "Stairway To Heaven". Band itu ditubuhkan pada 1968 oleh Jimmy Page yang merupakan pemain gitar utama kumpulan itu.

Page sebelum itu merupakan pemain gitar bagi sebuah kumpulan blues legenda British yang dinamakan Yardbirds. Apabila dia menubuhkan kumpulan baru, dia menamakannya sebagai New Yardbirds.

Malah, kugiran itu pernah melakukan tour di negara Skandinavia menggunakan nama New Yardbirds. Page akhirnya menukar nama mereka kepada Lead Zeppelin yang kemudian menjadi Led Zeppelin.

Adam Levine dan ahli kumpulannya bermula dengan sebuah band alternative rock pada tahun 90-an bernama Kara's Flowers. Nama itu diambil sempena seorang gadis yang begitu meminati mereka.

Di bawah nama Kara's Flowers, mereka menghasilkan dua buah album tetapi tidak begitu membuahkan hasil. Mereka akhirnya menukar nama kumpulan kepada Maroon 5 dan menerbitkan album Songs About Jane pada 2002.

Menurut pemain gitar Jesse Carmichael dalam satu temubual pada 2004, Kara's Flower menampilkan muzik seperti campuran Fugazi dan System of a Down tetapi mempunyai lirik seperti Sesame Street. Ia begitu mengarut, sama seperti nama kumpulan mereka.

Ketika Green Day membuat persembahan di Cleveland pada tahun 2015, ramai peminat tertanya-tanya mengenai nama Sweet Children yang ditonjolkan pada set drum kumpulan itu. Bagi peminat setia, mereka tahu bahawa Sweet Children adalah nama asal kumpulan itu sebelum ditukar kepada Green Day.

Dalam konsert itu, Green Day mendedikasikan selama satu jam untuk memainkan semula lagu-lagu lama yang dicipta ketika mereka dikenali sebagai Sweet Children. Billie Joe Armstrong dan Mike Dirnt mula menubuhkan Sweet Children pada tahun 1986 ketika mereka berusia 14 tahun.

Apabila mereka bernaung di bawah Lookout! Records, mereka menukarkan nama itu kepada Green Day bagi mengelakkan kekeliruan dengan kumpulan rock tempatan bernama Sweet Baby.

Black Sabbath merupakan nama yang sangat sesuai untuk sebuah kumpulan heavy-metal terkenal. Malah, mereka dianggap antara band heavy-metal terawal selain Led Zeppelin dan Deep Purple.

Namun, nama Black Sabbath bukanlah pilihan pertama Ozzy Osbourne, Tony Iommi, Geezer Butler dan Bill Ward ketika menubuhkan kugiran blues rock pada 1968. Mereka menamakan kugiran mereka sebagai Polka Tulk Blues Band.

Apa yang lebih melucukan, nama Polka Tulk itu diambil sempena jenama bedak yang digunakan oleh ibu kepada Ozzy Osbourne. Memang patut mereka menukarnya kepada Black Sabbath.


7 Atlet Yang Sudah Mencapai Taraf Billionaire

Bagi seseorang atlet, tempoh karier mereka sebenarnya sangatlah singkat. Bagi seorang pemain bola sepak professional misalnya, umur 30-an sudah dianggap tua dan kebanyakannya akan bersara daripada menjadi pemain bola sepak professional sebelum umur mereka mencecah 35 tahun.

Kehebatan dan populariti seseorang atlet juga membolehkan mereka dilantik sebagai duta-duta produk terkenal yang membolehkan mereka mendapat pendapatan sampingan yang sangat lumayan. Malah, ada atlet dimana pendapatan mereka daripada program penjenamaan ini lebih lumayan daripada gaji sebagai seorang atlet.

Kali ini kami ingin berkongsi senarai 7 orang atlet yang sudah mencapai status sebagai seorang billionaire. Hanya 2 sahaja dalam senarai ini daripada sukan bola sepak sementara yang lain daripada sukan golf, tinju, golf, bola keranjang dan lumba kereta.

Kedatangan semula Cristiano Ronaldo pada saat akhir jendela perpindahan pemain cukup mengejutkan banyak pihak. Walaupun beliau terpaksa bersetuju dengan potongan gaji, pemain ini masih memperoleh £500,000 seminggu di Old Trafford. Namun, pendapatan dan aset kewangannya yang membezakannya dengan pemain lain adalah kerana beliau memperoleh anggaran £36 juta dari pelbagai tajaan, menurut Forbes.

Melalui pendapatan daripada kerjaya sebagai pemain sahaja, beliau telah mengumpul pendapatan lebih dari £500 juta dan dengan perjanjian tajaan seumur hidupnya dengan Nike serta jenama CR7nya yang merangkumi pakaian, aksesori, hotel dan gim, bintang Portugal ini adalah salah satu atlet dengan pendapatan tertinggi dalam sejarah sukan.

Nilai bersih Floyd Mayweather dikatakan sekitar $1.2 bilion. Beliau memperoleh £220 juta untuk pertarungannya melawan Conor McGregor pada bulan Ogos 2017. Walaupun terdapat desas-desus mendakwa beliau mungkin miskin, petinju ini bijak menjana kewangan dengan sejumlah 'pelaburan pintar' cukup untuk memberikannya pendapatan tujuh angka tambahan kepadanya setiap bulan.

Beliau adalah salah satu tarikan rancangan bayar-per-tontonan paling menguntungkan sepanjang masa dalam sejarah sukan. Beliau menduduki tempat teratas dalam senarai Forbes and Sports Illustrated dari 50 atlet dengan gaji tertinggi tahun 2012 dan 2012 dan senarai Forbes menyenaraika sekali lagi pada 2014 dan 2015 sebagai atlet dengan gaji tertinggi di dunia.

Lionel Messi telah membuat perpindahan mengejutkan apabila berpindah ke pasukan Paris Saint Germain (PSG). PSG dilaporkan hanya membayar £500,000 seminggu kepadanya, kurang dari setengah daripada £1.15 juta yang diperolehnya dalam seminggu di Barcelona.

Walau bagaimanapun, Messi tetap memperoleh pendapatan sampingan daripada hak gambar dan bonus masing-masing berjumlah £175,000 dan £250,000 setiap minggu. Tawaran penajaan dengan jenama-jenama besar seperti Adidas dan Pepsi juga membantu pemain Argentina ini mencapai kekayaan luar biasa.

Tiger Woods hampir menamatkan kariernya setelah pendedahan skandal seksnya dan kecederaan yang dialaminya. Beliau hanya satu daripada dua atlet di dunia selain Roger Federer yang pendapatan tajaannya mencapai nilai £80 juta dalam satu tahun.

Forbes menyenaraikan beliau sebagai atlet Amerika Syarikat yang sudah mencapai status billionaire pada tahun 2009 tetapi beliau kehilangan banyak penajaan setelah terlibat dalam kemalangan dengan keretanya pada Thanksgiving 2009.

Pada tahun 2020 dikatakan Michael Jordan memperoleh £ 27,780 sejam walaupun pada hakikatnya tidak bermain bola keranjang sejak tahun 2003. Jenama ‘Air Jordan’ miliknya dikatakan membawa sekitar £2.5 bilion setahun kepada Nike, membantunya membina kekayaan peribadi yang mengejutkan bernilai sekitar £1.7 bilion

Coca Cola, McDonald's dan Chevrolet juga menulis beberapa cek berjumlah besar kepada pemain berusia 58 tahun ini sebagai pertukaran untuk promosi dari pihaknya. Nilai bersihnya dilaporkan £1.66 bilion.

Ketika Schumacher berada di puncak, pemandu Jerman ini menjadi atlet dengan gaji tertinggi kedua di dunia menurut Forbes pada tahun 2004. Ketika zamannya mendominasi kejuaraan perlumbaan Formula 1, beliau dikatakan memperoleh sekitar £50 juta setahun dari kontraknya dengan Ferrari.

Beliau juga memperoleh tambahan £5 juta selama tiga tahun hanya dengan memakai topi yang mempunyai logo Deutsche Vermongensberatung. Malangnya, pemandu lagenda dari Jerman ini terlibat dalam kemalangan ski yang mengerikan pada tahun 2013 yang menyebabkan beliau mengalami koma.

Dengan enam gelaran Masters dan lebih dari 117 kemenangan kejohanan, Jack Nicklaus dianggap sebagai salah satu pemain golf terhebat di dunia. Wang hadiah kemenanngannya bukan satu-satunya sumber pendapatannya kerana beliau juga mempunyai beberapa tawaran penajaan dan aliran pendapatan yang menguntungkan.

Selain perjanjiannya dengan jenama MacGregor Golf, beliau juga mengeluarkan banyak buku, merancang lapangan golf dan bahkan terlibat dalam pembinaan banyak permainan video golf sepanjang kariernya. Jack Nicklaus dipercayai menjana £1.15 bilion yang luar biasa sepanjang kariernya.


5 Undang-Undang Cerai Kahwin Yang Anda Tak Sangka Diamalkan

Bukan semua pihak setuju berlakunya perceraian namun dalam sesetengah situasi, hanya perpisahan adalah jalan terbaik kepada satu pasangan suami isteri.

Jika anda dapat hadir ke mahkamah syariah bagi mendengar kisah-kisah tuntutan cerai baik dari pihak suami mahupun isteri, kami yakin anda pasti akan merasa sukar mempercayai apa yang boleh berlaku antara dua kekasih.

Di negara kita konflik yang tidak lagi boleh diubati memaksa cerai atau talak dilafaz. Ada juga negara berbeza yang membenarkan kaedah perceraian dan perkahwinan berlaku secara unik - berlandaskan pegangan masyarakat mereka.

Tahukah anda dalam undang-undang rasmi negara Jepun, wujud peraturan yang menghalang seseorang wanita daripada berkahwin (dengan lelaki lain) sehingga 6 bulan tarikh perceraiannya?

Agak mirip dengan tempoh iddah yang diamalkan oleh wanita Muslim khasnya di Malaysia, tujuan diperkenalkan peraturan ini sejak 1890 adalah untuk memastikan status bapa kepada seorang bayi mudah dikenalpasti.

Selepas seorang wanita bertindak mencabar undang-undang ini di mahkamah tinggi Jepun pada tahun 2015 - tempoh menunggu ini ditarik balik, membolehkan seorang wanita terus berkahwin terus selepas bercerai.

Bagaimanapun, seorang wanita yang mengandung ketika perceraian masih perlu menunggu tempoh 100 hari sebelum berkahwin semula. Lelaki Jepun pula tidak tertakluk kepada apa-apa sekatan selepas bercerai.

Bayangkan anda bersusah payah bekerja mencari rezeki, sementara pasangan anda pula memilih untuk melanjutkan pendidikan. Bagi membantu beliau, anda pun turut sama menyumbang pendapatan anda dalam memastikan pengajian pasangan anda berjalan lancar.

Apa berlaku kepada kos itu, sekiranya anda dan pasangan anda bercerai?

Itulah persoalan yang cuba dirungkaikan kerajaan tempatan California, meluluskan undang-undang membenarkan individu menebus semula semua kos yang dikeluarkan untuk tujuan pendidikan pasangan mereka selepas berlaku perceraian. Dengan syarat kelulusan pendidikan yang lebih tinggi itu membawa pendapatan lebih besar, kepada bekas pasangan mereka.

Semua wang yang dikeluarkan untuk membayar yuran pendidikan, buku dan belanja harian boleh dituntut semula pasangan, berdasarkan kepada sebuah kes yang berlaku pada tahun 1982.

Dalam kes tersebut, seorang wanita melakukan tuntutan mahkamah ke atas potensi pendapatan suaminya yang (pada waktu itu) telah bergelar seorang doktor, hasil sambung belajar semasa pasangan itu masih berkahwin.

Bagaimanapun mahkamah menolak tuntutan tersebut, tetapi melakukan pindaan undang-undang membenarkan wanita tersebut menuntut semua kos yang telah dikeluarkan untuk membantu pengajian bekas suaminya.

Jika Jepun mempunyai undang-undang mirip tempoh iddah, negeri Kentucky di Amerika Syarikat pula mempunyai peraturan yang mirip dengan perceraian talak ketiga dalam Islam.

Semua pasangan di Kentucky hanya dibenarkan mengahwini individu yang sama, sebanyak 3 kali. Tidak ada kali keempat! Walaupun kes sebegini jarang sekali berlaku, negeri tersebut menjadi satu-satunya negeri di Amerika Syarikat yang mempunyai undang-undang sebegini.

Seandainya perkahwinan tetap dijalankan, perkahwinan itu dianggap tidak sah oleh negeri tersebut dan tidak akan didaftarkan. Walau bagaimanapun, mereka masih boleh mendaftarakan perkahwinan mereka di negeri-negeri yang tidak melaksanakan undang-undang ini.

Dalam pengisytiharan yang dibuat pada bulan Mei tahun 2020, kerajaan China mewajibkan semua pasangan yang melakukan tuntutan cerai menunggu selama 30 hari sebelum rekod perceraian mereka dimaktubkan.

Tempoh tersebut dipercayai diperkenalkan, bagi membolehkan pasangan-pasangan di China yang ingin bercerai agar dapat memikirkan semula kesan dan risiko tindakan mereka. Selain itu, ada juga pihak mengatakan langkah itu diperkenalkan bagi mengawal kadar perceraian di China yang terlalu tinggi.

Tidak dinafikan pengenalan tempoh bertenang itu ada baiknya daripada beberapa perspektif. Bagaimanapun, apa berlaku selepas itu sedikit sebanyak akan menyulitkan individu yang terlibat.

Seandainya hanya salah seorang daripada pasangan menarik balik tuntutan cerai ekoran perubahan fikiran, satu lagi pihak yang tetap mahu perceraian berlaku haruslah mengemukakan tuntutan baru atau dalam kes lebih ekstrim, memfailkan tuntutan saman ke atas pasangan.

Proses ini dilihat tidak adil khasnya apabila melibatkan golongan wanita, yang merasakan tempoh tersebut hanya menyukar dan melengahkan proses. Apatah lagi jumlah kes tuntutan cerai di China setiap tahun, biasanya 70% daripada jumlah kes dimulakan oleh pihak isteri yang sudah tidak tahan dengan suami.

Pada tahun 2009, seorang wanita bernama Magali Jaskiewicz berjaya mendapatkan kebenaran untuk melangsungkan perkahwinan, dengan teman lelakinya selama 6 tahun bernama Jonathan George.

Hasil hubungan itu, kedua-duanya mempunyai dua orang anak. Malang bagi mereka belum sempat berkahwin, satu kemalangan jalan raya mengorbankan George - dua hari selepas kedua-duanya hadir ke pejabat pendaftaran untuk mengumumkan rancangan perkahwinan mereka.

Jackiewicz menggunakan undang-undang lama yang masih wujud di Perancis sejak awal abad ke 19, membenarkan apa yang dinamakan 'necrogamy' - perkahwinan seseorang dengan seorang yang telah meninggal dunia, terkandung dalam Artikel 171 Kod Sivil Perancis.

Diamalkan bagi melindungi kedudukan dan hak wanita khasnya serta kanak-kanak yang lahir di luar pernikahan bagi mengesahkan status bapa sebenar mereka, undang-undang ini mengiktiraf semua hak yang ada pada seorang isteri yang sah dalam bidang pewarisan harta, penamaan waris dan sebagainya - walaupun perkahwinan hanya dibuat selepas meninggal dunia.

Bagaimanapun tuntutan perkahwinan jenis ini hanya akan diterima sekiranya ada alasan kukuh kenapa perlu diterima.

Pemohon juga perlu membuktikan wujud niat jelas si mati ingin mengahwini pemohon melalui permohonan pendaftaran seperti kes Jaskiewicz, pembelian cincin atau baju pengantin, pengedaran kad jemputan majlis dan juga pengakuan bersumpah pihak ibu bapa pemohon/si mati yang terlibat.

Begitulah keanehan dan keunikan undang-undang Perancis yang masih membenarkan seseorang mengahwini si mati, membolehkan seorang individu terus bergelar balu atau duda tanpa sempat bergelar suami isteri yang sah.

Japan: New Instructions Allow Women to Remarry 100 Days After Divorce


6 Selebriti Popular yang Disaman Peminat Sendiri

Selebriti antarabangsa diminati oleh berjuta-juta orang di seluruh dunia. Kita juga mungkin mempunyai selebriti kegemaran dan sukakan mereka walaupun tidak pernah berjumpa. Kita sanggup menonton filem atau mendengar lagu-lagu mereka dan kerap berbicara tentang mereka.

Namun, bagaimana jika artis kesayangan anda itu melukakan hati atau membuatkan anda marah? Bagi kebanyakan orang, mereka mungkin akan menulis tentangnya di media sosial.

Bagi segelintir peminat pula, mereka sanggup menggunakan sistem keadilan untuk menyaman artis kegemaran mereka tidak kira sama ada selebriti itu betul atau salah. Berikut adalah kisah selebriti yang disaman peminat sendiri.

Pada bulan Mei 2012, seorang peminat tidak berpuas hati terhadap penyanyi rap terkenal Lil' Wayne. Peminat bernama Alfredo Marino mendakwa, dia telah terserempak dengan penyanyi rap kesayangannya itu di salah sebuah kedai di Los Angeles.

Marino mula mengambil gambar Lil' Wayne menggunakan telefonnya tetapi ditegah pengawal peribadi penyanyi rap itu. Setelah beberapa kali diberi amaran, salah seorang pengawal telah memukul kepalanya menggunakan papan selaju (skateboard).

Kejadian itu menyebabkan Marino cedera dan terpaksa mengambil cuti sakit. Selepas itu, Marino membenci Lil' Wayne dan menyaman penyanyi rap itu atas serangan yang berlaku.

Artis yang menjadi kegilaan gadis remaja ini juga pernah disaman dalam satu kejadian pelik. Ketika membuat persembahan di Oregon pada 2010, Justin Bieber menaiki satu replika berbentuk hati di atas lautan peminatnya.

Salah seorang yang ada di bawah replika itu ialah Stacey Betts, seorang ibu yang datang menonton konsert bersama anak perempuannya. Menurut Betts, Bieber telah melambai ke arah peminatnya sehingga menyebabkan gadis-gadis yang hadir menjerit dengan sangat kuat.

Jeritan yang terlampau kuat itu membuatkan replika logam itu bergema sehingga menyebabkan "sound blast" yang merosakkan pendengaran Betts. Wanita itu mendakwa terkena tinitus, keadaan yang menyebabkan telinganya sentiasa mendengar bunyi berdengung.

Betts kemudian menyaman Bieber sebanyak USD 9 juta tetapi kes itu akhirnya digugurkan.

Kisah penyanyi R&B terkenal ini agak memalukan. Pada 2017, tiga individu telah memfailkan saman terhadap Usher yang mendakwa penyanyi itu telah menjangkiti mereka dengan penyakit kelamin.

Quantasia Sharpton dan dua lagi individu yang tidak mahu dikenali telah meminta Usher membayar ganti rugi dan kos guaman mereka. Penyanyi popular itu pula tidak mahu membuat sebarang pengumuman rasmi terhadap peminat yang menyamannya itu.

Namun, ia bukanlah kali pertama buat Usher. Pada tahun 2012, penyanyi itu disaman atas tuduhan yang sama seorang individu yang dirahsiakan. Usher menyelesaikan kes di luar mahkamah dengan bayaran USD 1.2 juta.

Ketika penyanyi rap legenda ini membuat persembahan, seorang peminat bernama Richard Monroe Jr. telah menyerbu naik ke pentas untuk memeluk artis kesayangannya itu. Namun, Monroe telah dihalang dengan kasar sehingga tidak sedarkan diri.

Apabila sedar, Monroe mendapati dia berada di belakang pentas dengan muka yang bengkak dan berlumuran darah. Monroe pada mulanya menyaman Snoop Dogg sebanyak USD 22 juta tetapi hanya menerima kurang daripada USD 500,000 apabila juri bersetuju bahawa penyanyi rap itu tidak patut dipersalahkan sepenuhnya.

Apa yang peliknya, Monroe berasa sangat seronok menghabiskan masa beberapa hari berjumpa Snoop Dogg untuk berunding mengenai pampasan dan berasa lebih dekat dengan artis kesayangannya itu.

Bon Jovi adalah kumpulan rock yang popular sejak tahun 80-an lagi dan masih digemari sehingga kini. Pada 2007, Bon Jovi telah mengeluarkan lagu berjudul "I Love This Town". tidak lama selepas itu mereka dikejutkan dengan saman berjumlah USD 4 bilion daripada seorang peminat bernama Samuel Bartley Steele.

Steel mendakwa kumpulan itu telah meniru lagu ciptaannya berjudul "Man I Really Love This Team". Ketika perbicaraan, Steel telah meminta seorang ahli muzik profesional untuk memberi kesaksian mengenai lagu itu.

Apa yang mengejutkan, ahli muzik itu mendakwa bahawa kedua-dua lagu itu tidak sama langsung melainkan tajuknya yang mempunyai perkataan "love" dan "this".

Walaupun mahkamah membatalkan saman itu, Steel tidak berputus asa dan terus memohon supaya keputusan itu dipertimbangkan semula.

Anda mungkin biasa mendengar mengenai peminat fanatik yang sanggup melakukan apa sahaja demi artis kesayangan mereka sehingga bertindak di luar batasan.

Itulah yang dihadapi oleh penyanyi Taylor Swift pada 2015. Seorang peminat bernama Russell Greer begitu terdesak untuk mendapatkan perhatian penyanyi pujaannya itu. Greer telah menulis sebuah lagu berjudul "I Get You, Taylor Swift" dan menghantar lagu itu kepada ejen Taylor Swift.

Namun, mereka menolak lagu itu secara baik kerana masalah hak cipta. Tidak dapat menerima hakikat, Greer mula menghantar surat dan hadiah kepada keluarga Taylor Swift serta merayu untuk menerima lagunya.

Apabila masih gagal, Greer memfailkan saman sebanyak USD 7,000 kerana Taylor mengabaikannya dan menyebabkannya tertekan. Namun, saman itu telah ditolak mahkamah.

Greer bertindak lebih dahsyat dengan menyaman Taylor Swift kali kedua sebanyak USD 50 juta untuk memaksa penyanyi itu memberikan perhatian kepadanya. Sama seperti sebelumnya, saman tidak berasas itu ditolak mahkamah.


6 Fakta Menarik Tentang Paus Sperma Yang Ramai Tak Tahu

Paus sperma atau nama saintifiknya physeter macrocephalus adalah haiwan gergasi yang sangat unik dan mudah dikenal pasti melalui kepala yang besar serta dahi bulat yang menonjol.

Haiwan ini mampu membesar dengan panjang sekitar 14.9 meter hingga 17.9 meter, dengan berat sekitar 35 hingga 45 tan.

Sebagai perbandingan, saiz paus sperma adalah hampir sama dengan saiz sebuah bas.

Ketika ini, paus sperma dikategorikan sebagai terancam dalam senarai merah Kesatuan Antarabangsa untuk Pemuliharaan Alam (IUCN).

iluminasi.com kongsikan 6 fakta tentang paus sperma yang ramai tidak tahu.

Selain merupakan haiwan dengan kepala paling besar di dunia, otak yang dimiliki ikan gergasi ini mampu mencecah berat 7.71 kilogram, iaitu otak yang paling besar di dunia.

Sebagai perbandingan, otak yang dimiliki manusia hanya sekitar 1.36 kilogram, bermakna berat otak paus sperma hampir 6 kali ganda otak manusia.

Walaupun begitu, manusia mempunyai kelebihan dari segi perkadaran berat badan dengan berat otak, di mana berat otak manusia hanya merangkumi 2% dari berat badan, berbanding hanya 0.2% daripada berat badan paus sperma.

Ikan paus sperma mendapat namanya melalui bahan putih melekit separa cair yang dihasilkan oleh organ seperti tong di dalam kepala ikan paus ini, yang pada mulanya dipercayai sebagai sperma.

Ketika pemburu ikan paus suatu masa dahulu menemui bahan ini, mereka menganggap bahan ini mempunyai fungsi pembiakan dan digelar sebagai "spermaceti" yang membawa maksud "benih ikan paus".

Namun untuk berabad lamanya, pakar-pakar masih mencari apa fungsi biologi sebenar bahan ini.

Sesetengah saintis mengatakan bahawa spermaceti membantu mengatur daya apung sementara manakala yang lain menganggapnya bertindak sebagai penyerap hentakan untuk melindungi otak paus jantan ketika musim mengawan.

Pendapat lain adalah "sperma" ini dapat membantu ikan ini menghasilkan bunyi jarak jauh untuk mencari mangsa di kedalaman lautan yang gelap.

Tiada makhluk di dunia ini yang lebih gemar memakan sotong seperti mana paus sperma.

Secara purata, paus sperma betina memakan 700 hingga 800 ekor sotong setiap hari termasuk sotong gergasi, manakala paus sperma jantan memakan antara 300 dan 400 ekor sehari.

Kandungan dalam perut ikan ini mendedahkan bahawa sotong gergasi adalah antara beberapa spesies yang menjadi makanan utama paus sperma.

Malah, haiwan ini makan dengan begitu kerap dan boleh memakan sehingga 3% berat badan, kadang-kala boleh mencecah 2 tan setiap hari.

Selain daripada memiliki otak terbesar di dunia, makhluk gergasi ini yang merupakan paus karnivor juga memegang gelaran sebagai pemangsa bergigi terbesar di dunia.

Walaupun begitu, paus sperma tidak menggunakan giginya untuk tujuan berburu tetapi lebih suka menelan mangsanya secara terus tanpa perlu menggigitnya terlebih dahulu.

Seperti yang dinyatakan di atas, antara menu utama paus sperma adalah sotong raksasa.

Untuk mencari sotong-sotong gergasi ini, paus sperma perlu menyelam ke laut dalam.

Paus sperma mampu menyelam sehingga ke kedalaman 1 kilometer dengan tempoh sehingga 90 minit hanya dengan satu tarikan nafas.

Kebolehan ini menjadikan mamalia ini sebagai penyelam yang tersangat hebat walaupun ia bersaiz gergasi.

Sebagai spesis martriarki iaitu yang diketuai oleh spesis betina, paus sperma lebih cenderung untuk membentuk kumpulan paus betina dewasa dan paus yang lebih muda supaya yang lebih muda dapat belajar dari paus betina dewasa untuk menjadi dewasa yang "lebih berjaya".

Kumpulan ini biasanya terdiri daripada 15 hingga 20 ekor paus sperma.

Paus sperma jantan lebih gemar berenang secara bebas atau menukar kumpulan secara berkala.


Kenapa Nyamuk Wajib Hisap Darah Manusia?

Kehidupan manusia jarang lengang daripada gangguan nyamuk, apatah lagi sekiranya kita tinggal di kawasan kampung dan desa.

Nyamuk merupakan serangga paling popular yang kita ketahui sifatnya; gemar hinggap ditubuh manusia untuk menghisap darah. Kadang-kadang bila kita terleka, sampai gemuk nyamuk itu kenyang dengan darah kita.

Walaupun semua spesis nyamuk adalah penghisap darah, hanya nyamuk betina saja yang memerlukannya. Nyamuk jantan pula hidup hanya dengan memakan nektar bunga.

Nyamuk betina pula, selain menghilangkan dahaga dengan darah kita - sebenarnya memerlukan bahan protein dalam darah manusia yang akan digunakan dalam penghasilan telur nyamuk.

Semakin 'dahaga' seekor nyamuk betina, semakin banyak darah kita akan disedut.

Protein itu digunakan secara semulajadi oleh badan nyamuk betina, untuk membantu menghasilkan telur-telur. Setiap satu kumpulan telur yang dihasilkan nyamuk betina, memerlukan nyamuk betina makan sekali darah.

Setiap kali berlakunya proses penghisapan darah ini diistilahkan dalam kajian sains sebagai 'blood meal', nyamuk betina akan hinggap pada tubuh kita untuk mula mencari salur darah.

Darah disedut dengan menggunakan enam jarum (ya, enam!) halus yang setiap satunya mempunyai fungsi berbeza dikategorikan sebagai 'stylets.'

Dua jarum dinamakan sebagai 'maxillae', mempunyai fungsi menggerudi kulit kita ekoran bentuknya yang bergerigi serta tajam - sehinggakan kita tidak mampu merasai kulit kita dicucuknya.

Dua lagi jarum bergelar 'mandible' digunakan untuk merenggang dan membuka tisu kulit yang telah digerudi agar tidak tertutup, membolehkan saluran pada kulit terbuka luas.

Satu jarum dinamakan 'labrum' bertindak sebagai reseptor yang bertanggungjawab mengesan kedudukan salur darah selepas lubang berjaya dibuka.

Selepas salur darah yang sesuai ditemui, 'labrum' akan mencucuk salur darah tersebut lalu menukar fungsinya ibarat penyedut minuman, mula menyedut darah.

Jarum terakhir pula dinamakan 'hypopharynx' mempunyai fungsi untuk mengalirkan air liur nyamuk betina tadi ke bahagian salur darah agar perjalanan darah dari salur melalui 'labrum' berjalan lancar.

Air liur nyamuk betina memainkan fungsi yang besar; memastikan salur darah kita kekal terbuka dan memastikan sistem imunisasi tubuh kita terhenti di kawasan gigitan, selain memberikan kita rasa sensasi gatal yang dirasai.

Tetapi dalam masa yang sama, melalui air liur itu jugalah transmisi virus dari nyamuk ke tubuh kita boleh berlaku.

Tahukah anda semasa proses penghisapan darah manusia berlaku, tubuh nyamuk betina mula menjalankan proses mengasingkan darah yang telah dihisap.

Hanya sel darah merah kita akan disimpan dalam perut sementara semua cecair lain akan dirembeskan keluar melalui bukaan di hujung perut mereka - kembali ke permukaan kulit kita.

Selepas kenyang atau berjaya menyelamatkan diri daripada ditampar tangan manusia, nyamuk betina tadi akan terbang mencari lokasi yang sesuai untuk menetaskan telurnya.

Biasanya purata 100 biji telur terhasil setiap kali proses ini berlangsung.

Untuk melahirkan kumpulan telur kedua, nyamuk betina itu perlu keluar mencari sumber protein baru, mengulangi kembali risiko perlu hinggap pada tubuh manusia demi membesarkan anak-anak yang tersayang.

Proses bertelur yang dilakukan nyamuk betina, secara purata berlaku 10 kali dalam pusingan hidup setiap nyamuk betina matang. Nyamuk betina akan mengulangi proses ini sehinggalah mencapai penghujung hayatnya, kebiasaannya hanya selama 6 minggu.

Setiap nyamuk betina mempunyai saraf pada bahagian tubuhnya yang memberikan isyarat kepada nyamuk tersebut, untuk berhenti menghisap darah.

Dalam satu kajian yang dijalankan Dr. Robert Gwadz pada tahun 1969, beliau menemui kaedah untuk merencatkan saraf tersebut seterusnya mengakibatkan nyamuk betina menghisap darah tanpa henti sehingga mengakibatkan badan mereka 'meletup.'

Simpati juga kami melihat bagaimana seekor nyamuk terus minum darah - tanpa sedar yang perut mereka sebenarnya telah bocor akibat menampung beban yang melebihi kadar sepatutnya.


5 Kumpulan Jahat Yang Sebenarnya Terpesong Dari Perjuangan Asal

Anda mungkin pernah mendengar beberapa nama organisasi jenayah yang terkenal di serata dunia. Mereka melakukan pelbagai jenayah seperti penyeludupan dadah, pemerdagangan manusia, perjudian dan banyak lagi.

Namun, anda mungkin terkejut apabila mengetahui bahawa ada organisasi jenayah popular ini asalnya ditubuhkan dengan tujuan baik. Dari masa ke masa, mereka berkembang pesat dan mula menyimpang daripada tujuan asal sehingga menjadi satu kumpulan yang ditakuti.

Pada tahun 1991, kerajaan Somalia telah digulingkan oleh satu kumpulan pemberontak. Ketika tiada kerajaan rasmi, banyak kapal-kapal asing mengambil peluang menceroboh perairan Somalia yang kaya dengan hasil laut.

Ada juga kapal asing yang membuang sisa toksik secara haram di perairan Somalia. Mereka sanggup bertindak ganas demi mempertahankan "lubuk" baru ini. Mereka menghalang nelayan Somalia daripada mencari rezeki di tempat sendiri dan menembak sesiapa yang degil.

Nelayan Somalia mula membentuk kumpulan pembela untuk menjaga perairan mereka sehingga kerajaan baru ditubuhkan. Mereka memusnahkan peralatan nelayan asing dan mendenda penceroboh. Kapal-kapal asing sanggup membayar kerana tidak mahu negara asal mereka tahu mengenai kegiatan haram ini.

Setelah beberapa tahun mendapat wang mudah, kumpulan yang semakin besar ini mula melakukan jenayah seperti lanun. Mereka sering menawan kapal yang melalui perairan Somalia dan meminta wang tebusan untuk anak-anak kapal.

Kebanyakan mereka tidak lagi menjadi nelayan sebaliknya melanun sepenuh masa. Mereka sering menggunakan pencerobohan perairan Somalia sebagai alasan untuk membenarkan perbuatan jenayah mereka.

Sejarah Mafia bermula sejak kurun ke-19 ketika Sicily merupakan sebuah wilayah bebas. Ketika itu, Sicily diceroboh dan dikawal oleh penjajah asing yang bertindah kejam terhadap penduduk tempatan.

Penduduk tempatan mula membentuk satu kumpulan untuk mempertahankan diri mereka. Ahli kumpulan ini menggelarkan diri mereka sebagai mafioso. Lama-kelamaan, kumpulan ini bertukar menjadi tentera swasta yang menggelarkan diri mereka sebagai mafie.

Sama seperti mafioso, mafie juga melindungi penduduk tempatan sehinggalah mereka mula memaksa pemilik kedai dan rumah untuk membayar "wang perlindungan". Mafie semakin terkenal setelah Itali menguasai Sicily pada 1861.

Kerajaan Itali meminta bantuan mafie untuk memburu penjenayah di pulau itu. Sebagai pertukaran, kerajaan Itali membiarkan mereka terus memeras wang perlindungan daripada penduduk.

Kerajaan Itali menyangka ia adalah perjanjian sementara tetapi mafie mengambil peluang itu mengukuhkan cengkaman mereka ke atas ekonomi dan politik Sicily sehingga mencipta Mafia yang kita kenali hari ini.

Pada tahun 1964, dua kumpulan anti-perkauman di Amerika iaitu MarKings dan Imperials telah bergabung untuk menguatkan lagi ahli kumpulan yang sering menjadi mangsa perkauman.

MarKings adalah kumpulan yang diasaskan dan dianggotai oleh pendatang Mexico manakala Imperials pula ditubuhkan oleh pendatang Costa Rica pada tahun 1954.

Maka, lahirlah gabungan baru yang dinamakan sebagai Latin Kings. Kumpulan baru itu terus memerangi perkauman, buli dan polis yang sengaja mengganggu mereka tanpa sebarang alasan munasabah.

Latin King kemudian semakin berkembang dan mula menerima etnik Afrika Amerika dan kulit putih yang menentang perkauman. Apabila kumpulan itu semakin besar, mereka memerlukan wang untuk membiayai aktiviti kumpulan. Mereka mula memperolehi wang dengan menjual dadah dan terlibat dalam dunia jenayah.

Pada awal tahun 1980-an, pendatang dari El Salvador yang tinggal di Los Angeles telah menubuhkan satu kumpulan untuk mempertahankan diri mereka daripada keganasan kongsi gelap di sana. Mereka menggelarkan kumpulan itu sebagai MS-13.

Tidak lama kemudian, MS-13 mula terlibat dalam pertempuran ganas dengan kumpulan pesaing yang menyebabkan banyak kematian dan penangkapan beberapa ahlinya.

Ketika menjalani hukuman, mereka mula merekrut anggota baru dari Honduras, Guatemala dan El Salvador untuk menubuhkan kumpulan MS-13 di penjara. Walaupun jumlah mereka tidak seramai kumpulan banduan yang lain tetapi MS-13 digeruni kerana kekejamannya.

Beberapa banduan MS-13 yang dihalau keluar daripada Amerika pada tahun 90-an mula mengembangkan kumpulan itu di negara masing-masing. Kumpulan MS-13 di luar AS ini bekerjasama dengan kartel dadah dan lebih digeruni.

Kini, MS-13 masih kekal kuat dan berpengaruh di Honduras, Guatemala dan El Salvador.

The Tong adalah kumpulan jenayah terancang China yang aktif di Amerika Syarikat. Kumpulan ini mula ditubuhkan di China pada kurun ke-17 sebagai satu satu organisasi politik, keagamaan dan perlindungan.

Pendatang Cina yang terawal tiba di Amerika Syarikat mengasaskan cawangan kumpulan di sana untuk melindungi diri mereka daripada jenayah dan perkauman, termasuklah daripada rakan senegara mereka.

Lama kelamaan, mereka mula menyeludup dan menjual candu serta menjalankan pusat perjudian haram. Kegiatan itu diterima di China tetapi diharamkan di Amerika Syarikat. Kemudian, mereka mula menjalankan aktiviti pelacuran dan pemerasan wang perlindungan.

Kumpulan Tong di Amerika mula berpecah apabila mereka serius melakukan jenayah. Ada yang kekal melakukan jenayah tetapi ada yang masih berpegang kepada niat asal mereka menubuhkan kumpulan ini. Kini, kumpulan Tong dilihat tidak seaktif dahulu kerana kumpulan lain sudah berhenti mengganggu pendatang Cina.